User Group kan Art+Feminism/Polisiya para sa Harayo sa Peligro asin Malalaoman na Espasyo - Meta\nUser Group kan Art+Feminism/Polisiya para sa Harayo sa Peligro asin Malalaoman na Espasyo\nIgdi sa Art+Feminism asin sa satuyang Polisiya para sa Harayo sa Peligro asin Malalaoman na Espasyo, naglalaom kami na makatao nin libre sa panhaharas na mga tiripon para sa gabos, ano paman an rasa, pagkanitawo, piniling pagkatawp, asin ekspresyon, sekswal na oryentasyon, dis-abilidad, pisikal na itsura, sukol kan hawak, edad, relihiyon, estadong marital, o ano pa man na pagkamidbid. Si isay man o dawa gabos pang taga-organisa, asin mga kapwa na nag bali para sa kampanyang ini maninigo na maghiras kan saindang pag-uyon na makaman nin espasyo para sa kagabsan.\nBoot sabihon an Art+Feminism edit-a-thon mga espasyo kun kita minauyon na sararong magtrabaho tangani na halion an satuyang mga tuyo asin dai tuyong mga bias, bako sana sa Wikipedia kundi sa satuyang pakikitungo sa iba asin sa kapwa ta mga editor. Boot sabihon man kaini na minauyon kita na akuon sa satuyang mga sadiri asin tuyawon man an iba kun ano man sala ninda sa pigpapangatamanan tang marhay na mga espasyo. Pigtutuyaw ta an sala kun ini nahihiling ta asin nakikitabangan kita sa komunidad na magboses kun makahiling kita nin mga partisipante na nakakadanas nin pangraraot, dai patas na pagtratar, o kaya man pagpapalain. Uya an pirang mga suhestyon para sa paghaman nin harayo sa peligro/malalaoman na espayo asin kun pano man maaabot an mga espasyong ini:\n1 Mga Prinsipyo\n1.1 Rumdumon an nagkakasarong katuyohan\n1.2 Dai maggibo nin mga huna-huna\n1.3 Mag gamit nin tataramon na sakob an gabos na pagkanitawo\n1.4 Aksibilidad kan gaganapan\n1.5 Tawan nin paggalang an Espasyo kan Iba\n1.6 Komprontahon an Pang-aapi asin Bawasan an Insedente nin Pangungulog\n1.7 Dapat pirming nahihiling an saindong Support and Safety Team\n1.8 Akuon an saimong mga sala, asin Magpadagos kɑ\n1.9 Magin Makusog an Boot sa Pagsudya kun isay an Sala, asin, gabos Kamo Magpadagoʃ\n3 Pagbareta kan mga pangyayarɪ\n4 Iba pang resourceʃ\n4.2 Sa Wikipedia: Mga polisiya\n4.3 Sa Wikipedia: Mga panundon\nRumdumon an nagkakasarong katuyohan\nAn satuyang nagkakasararong obheto iyo an tawan nin duon an kun pano anmga babayi pati an mga non-binary na mga tawo, pigpasilensyo; ini sa paagi kan pagpreserbar kan satuyang kasaysayan. An pagpapusog kan pagkakapantay sa pagkanitawo asin an pagtindog para sa mga kasaysayan kan mga tius, manungod sa pagrumpag kan dai pagkakapantay-pantay, paghaman nin komunidad, asin pagsasagibo kan satuyang mga pigpapahalagahan. Arog ta kaiyan rurumpagon an patriarka. Arog ta kaiyan hahamanon an pagkakapantay-pantay sa kaaraman.\nDai maggibo nin mga huna-huna\nKun kamo nakikitrabaho sa mga tawo, dai nindo ipagpalagay na aram na nindo an saindang sekswal na oryentasyon, identidad sa pagkanitawo, o ano pa man na katakod kan saindang pagkamidbid o mga eksperyensya. Rumdumon na an kada tawo sarong kompleks na indibidwal na igwa nin manlain-lain asin nagsasaralbudan na identidad, asin an mga ini pwedeng dai subo sa saimong personal na mga ideya, pagkaintindi o kaya sosyal na konstruksyon (hal. pagkanitawo, sekswalidad).\nMag gamit nin tataramon na sakob an gabos na pagkanitawo\nKun kamo nakikiulay mantang nasa palihan o training, siguruhon na saindong lenggwahe kaaku-aku sa gabos na tawo. Kun an pigtutukoy nindo pankagabsan, dai mag-gamit nin mga gendered pronoun, maggamit nin "they" imbes na "he/she" apwera sana kun sinabi ninda an muya nindang pronoun. Gamiton an tataramon na "partner" imbes na "boyfriend/girlfriend" o kaya "husband/wife." Dai man pagparagamiton an pangrupong tataramon na "guys," "ladies and gentlemen," etc. kundi gamiton an "folks," "y'all,""everyone," "friends," asbp.\nAksibilidad kan gaganapan\nPirming laoman na igwa nin mga tawong igwa nin dis-abilidad an maatender sa saindong tiripon, dawa pa an mga ini dai nin inot nang pag-abiso, asin rumdumon na sinda dakulang kabtang sa tiripon na ini. Magtao nin oras para sa oryentasyon kan mga matabang asin volunteer sa pag adal kan mga polisiya tangani na an tiripon magin para sa gabos. Bisitahon an lugar asin hilingon ano an mga magigin eksperyensya kan mga tawo kun sinda yaraon na igdi. Pwede daw igdi an mga dai gayong makahiro? Kun an edipisyo igwa pa nin panduwang iskalon, igwa daw nin elevator? Maliwanag daw igdi asin dai nin mga ulang? An mga banyo daw pupwede sa gabos? Makitabangan sa saindong komunidad tangani na matawan man nin maninigong serbisyo idtong mga igwa nin dis-abilidad. Sa saindong mga imbitasyon, imbitaran an mga partisipante na mag-email saindo kun sinda mangangaipo nin akomodasyon o kaya man sign-language interpreter na maatender sa tiripon.Magkaag nin espasyo sa registration form para sa mga espisipikong pangangaipo kan mga partisipante.\nMangnuhon an lugar kun sain kamo matiripon asin siertuhon na ini pwedeng madumananan kan gabos na indibidwal. Magkaag nin mga ladawan mga deskripsyon na teksto sa paagi nin mga bidyo, mga subtitle o mga presentasyon. Maggibo nin dakulang kopya kan saindong mga slide, mga tataramon, o mga polyetos asin ini dapat na madali sanang makua kan mga partisipante na nangangaipo kaini; dapat magpasiguro man nin digital na kopya kun kaipohan. Kun igwa nin mga worksyap, maggamit nin mikropono kun dai kaya kan saindong mga boses. An paggamit nin mikropono nag-aasigurar na kamo madadangog kan gabos, asin kun igwa nin maluya an pandangog, dai sya maoobligar na ianunsyo pa na maluya an saiyang pandangog. Dai maggamit nin mga pahamot na maisog asin siring man an ipagibo sa saindong mga staff. Dai man magparagamit gamit nin mga ilaw o bidyo na pwedeng magkawsa nin pagkakakubog-kubog. Maghaman nin mga deskriptibong pagirumdom para sa mga presentasyon, tataramon, performance, o mga kagamitan na pwedeng magtau nin negatibong pagmati sa mga partisipante(hal. eksplisitong sekswal na mga ladawan, mga laog na igwa nin pang-aabuso o biyolensya).\nTawan nin paggalang an Espasyo kan Iba\nPangatamanan an saimong sadiri; dangugon an kun ano man na pisikal, mental, emosyonal na pangangaipo asin limitasyon; ipahiling o tawan nin respeto an saimong mga kasagkudan kun kinakaipuhan.\nDangugon o haputon an iba kun ano an saindang mga kaipuhan halimbawa igwa nin problema na magluwas. Kun igwa nin naghahagad saimo nin tabang, gibuhon mo an gabos tangani na makakua nin solusyon.\nPirming magpaaram kun kamo makua nin mga litrato o marecord kan mga kapwa nindo partisipante sa kun ano man na rason\nPirming magpaaram kun kaimo magkakaigwa nin pisikal na pakikipagpamidbidan o contact sa mga nag-atender sa tiripon, mga volunteer, o mga staff. Tawan nin respeto an mga personal na espasyo kan gabos, asin dai mo ngani pwedeng basang na sanang kaputan an buhok kan iba, halimbawa, o kaya man an pag-okupar pa sa personal na espasyo kan iba.\nKomprontahon an Pang-aapi asin Bawasan an Insedente nin Pangungulog\nRumdumon na an mga dai kaako-akong mga gibo kabali an mga minasunod alagad bako sanang limitado igdi:\nan pagtau nin mga nakakakulog na komento sa personal na karakter o identidad;\nhayagan na intimidasyon, pag-stalk, o pagparasunod;\npagharass na ladawan o pag-record; pagkua nin litrato o pagrecord sa kun ki isay mantang dai pa man nagpapaaram sainda;\npadagos na pag-istorbo sa mga nagpepresentar kan Art+Feminism, urulay, o presentasyon;\nan dai pagtau nin respeto sa pisikal, mental, asin emosyonal na espasyo kan iba; pagkapot sainda, sa saindang buhok, o sa saindang mga gamit na dai nin paaram; dai pagdangog kun nagtatau na nin mga pansadiring ulang;\ndai hinahagad, hayagan na pagduta o atensyon (kabali igdi an pagkapot sa buhok na da nin paaram);\npisikal asin/saka berbal na pananakot sa isay man na tawo o ano man na grupo;\nAn mga partisipante na pigsabihan na ipundo an saindang mga gawi na sala, pig-aasahan na tumubod tulos. Dapat inuutob ini kan gabos, kabali an event staff pati naman mga sponsor.\nDapat pirming nahihiling an saindong Support and Safety Team\nGabos na support asin safety staff dapat magsulot nin mga pananda, halimbawa t-shirt, lanyard, o lapel sa gabos na oras tangani na madali sana sindang dulukon kun igwa nin problema. Dapat pirmi kang bakante asin an saimong mga kairiba tangani na mag-antabay duman sa mga nagbabalga kan polisiya. Magin makusog an saindong boot.\nMaghaman nin plano bago an mismong aldaw kun ano an saindong protocol kun igwa man nin magtau o makaresibe nin maraot na pagtratar sa mismong tiripon.\nMagtau nin maninigong impormasyon sa mga event staff arog kan local sexual assault hotline, emergency and non-emergency medical resources, taxi companies, etc. Dapat an mga impormasyon na ini nahihiling kan gabos.\nAkuon an saimong mga sala, asin Magpadagos kɑ\nGabos kita nag-aadal asin igwa nin mga nanudan na muya tang baguhon. Pirmi kitang makakagibo nin sala. Kun nakagibo kita nin sala, responsibilidad ta na akuon ini, itama, asin pakarhayon kun igwa man nin nakulugan. Dai maaaku an satuyang sala kun pirmi kitang madepensa. Tangani na mahampang ta an sadiri tang mga bias, akuon ta an katotohanan na bako kitang mga perpekto asin arog kan gibo kan kadakli, paghurop-huropan ta an mga ini pati an satuyang mga stereotype manungod sa mga komunidad asin identidad na nasa mardyinal. Dai mo pagparagibuhon na sentro an sadiri mo mantang pigpapakarhay mo an saimong mga sala asin makanuod na magdangog sa pangangaipo kaidtong mga nakulugan mo.\nMagin Makusog an Boot sa Pagsudya kun isay an Sala, asin, gabos Kamo Magpadagoʃ\nKun kamo pighaharas, o kaya nakarisa na igwa nin pighaharas, o kun igwa pa kamo nin ibang muyang ipaabot, pig-eengganyar kamo na makiulay duman sa mga imbwelto. Ini kun komportable sana man kamong gibuhon yan. Kun sa hiling nindo magigi ining peligroso, o kun an urulay dai makakaresolba kan isyu, kontakon sana an myembro kan event staff tulos.\nAn mga event staff pati naman an mga kapwa partisipante dapat na magpahiling nin pagmakulog asin pag-intindi sa pagtabanga duman sa mga naharas o nakulugan; dai pag itau an sala duman sa taong naharas kundi ipahiling sainda na tinatawan ta sinda nin halaga sa paagi nin pagtau nin aksyon sa pagresolbar kan isyu, magtau nin mga escort, o kaya man ayudahan sinda na mamati na mayo sinda sa peligro, sa kagabsi kan tiripon. Dai sinda pabayaan na hampangon sana ini nin solo.\nKun an sarong partisipante naembwelto sa panhaharas o maraot na gawi, an mga event organizer pwede mag gibo nin mga lakdang na sa hiling ninda kaipuhan, kabali igdi an pakikipag-ulay sa tawo, pagtau igdi nin paisi, o kaya man pahalion na dagos ini sa tiripon.\nRumdumon na an satuyang mga komunidad magigi sanang makusog an mga boot asin nagpapadagos kun kita uyon na magin responsable sa satuyang mga aksyon, asin kita uyon na akuon an kun ano man na sala na magibo ta. An dai pagkakairintindihan, natural na kabtang kan proseso. Yaun kita igdi tangani na magtalubo, bako man na magin perpekto.\nAn kolektibang liderato kan Art+Feminism kabali an nagkakapirang mga ambassador, organisador, asin tagamukna nin mga proyekto sa bilog na kinaban, nag-uuyon sa urulay na ini. Sa paghaman kaini, pigtawan mi nin atensyon idtong mga organisasyon/organisador na nagmotibay samuya asin nagtutulod man kan anti-opresibong mga istruktura sa satuyang komunidadː kaayon igdi an FemTechNet, Allied Media Projects, Emergent Strategy, Movement Killing Behaviors by Njimie Dzurinko, Rooted in Rights, Ideas For Ears, asin The Queer Futures Collective. An Brave Space Policy sarong kolektibong espwerso basa sa mge eksperyensya sa iba-ibang interaksyon nin mga identidad. Muya ming ipaabot na nagtatrabaho kami sa pagkakasararo asin igwa nin halawig asin halakbang na sakop nin feminismo. Pig-eengganyar mi man an padagos na diskusyon tangani na ini magi pang komprehinsibo, inklusibo, asin pusog.\nPagbareta kan mga pangyayarɪ\nKun kaipuhan nindo isumbong an sarong insedente nin panghaharas, lugod magdulok sa organizer kan saindong lokal na tiripon, tangani na mahiling kun mareresolbaran pa an isyu na ini, maghagad nin abiso o kaya man imbestigasyon, maghagad nin ibang legal o edukasyonal na mga resources manungod sa kun pano magresponde o isumbong an mga isyu nin panghaharas sa laog man o sa luwas kan komunidad kan Wikipedia. (halimbawa local venue support and safety, support hotlines, emergency asin non-emergency medical resources, kompanya nin mga taxi, asbp.) kontakon man kami derekta sa samuyang safety artandfeminism.org.\nIba pang resourceʃ\nSa Wikipedia: Mga polisiya\nSa Wikipedia: Mga panundon\nTabang sa pagresolba kan problema - sa Wikipedia\nMga panundon sa Harassment sa Wikipedia\nRetrieved from "https://meta.wikimedia.org/w/index.php?title=Art%2BFeminism_User_Group/Safe,_Brave_Space_Policy/bcl&oldid=22197913"\nArt+Feminism User Group/bcl


Magpahiling nin Pagtubod—Magin Madunong sa Pagdesisyon!| Pag-aadalan\nISTORYA NIN BUHAY Nakinabang Ako sa Pakikiiba sa mga Maygurang sa Espirituwal\nMagtao nin Onra sa mga Maninigong Mag-ako Kaiyan\nMagpahiling nin Pagtubod—Gumibo nin Madunong na mga Desisyon!\nMaglingkod ki Jehova nin Bilog na Puso!\nMakakanuod Ka Daw sa mga Bagay na Nakasurat?\nKun Mameligro an Pagigin Mag-amigo\nSarong Pangaran sa Bibliya sa Suanoy na Tapayan\nAn Torrengbantayan—Pag-aadalan na Edisyon | Marso 2017\nBASAHON SA Afrikaans Albanian Aleman American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik Español Estonian Ewe Fijian Filipino Sign Language Finnish Finnish Sign Language Fon French Sign Language Ga Georgian German Sign Language Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Ingles Isoko Italian Sign Language Italiano Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Sign Language Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Pranses Punjabi Quebec Sign Language Quechua (Bolivia) Romanian Romanian Sign Language Ruso Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Padagos [na] maghagad na may pagtubod, na dai lamang nagduduwa-duwa.”—SANT. 1:6.\nKANTA: 81, 70\nTaano ta dapat niyatong akuon na kaipuhan tang gumibo nin desisyon?\nTaano ta bako an iba an dapat na magdesisyon para sa sato?\nTaano ta tibaad kaipuhan niyato kun minsan na baguhon an mga desisyon na nagibo ta na?\n1. Taano ta dai nagin madunong si Cain sa desisyon niya, asin ano an resulta kaiyan?\nKAIPUHAN ni Cain na pumili: Kontrulon an saiyang emosyon o tugutan na kontrulon siya kaiyan. Ano man an magin desisyon niya, magkakaigwa iyan nin epekto sa bilog niyang buhay. Aram mo na kun ano an pinili ni Cain; dai siya nagin madunong sa desisyon niya. Buhay kan maimbod niyang tugang na si Abel an nagin karibay kaiyan. Naraot man an relasyon niya sa saiyang Kaglalang.—Gen. 4:3-16.\n2. Taano ta importante na gumibo kita nin madunong na mga desisyon?\n2 May mga desisyon man kitang kaipuhan gibuhon. An iba seryosong marhay, an iba bako. Pero, dakul sa mga iyan an puwedeng magkaigwa nin dakulang epekto sa satong buhay. Kaya kun magibo kita nin madunong na mga desisyon, makakatabang iyan na magin matuninong asin daing gayong problema an satong buhay imbes na magin maribok asin komplikado.—Tal. 14:8.\n3. (a) Tanganing magin madunong kita sa paggibo nin desisyon, sa ano kita dapat magkaigwa nin pagtubod? (b) Anong mga hapot an sisimbagon niyato?\n3 Ano an makakatabang sa sato na magin madunong sa paggibo nin desisyon? Kaipuhan nanggad niyatong magkaigwa nin pagtubod sa Diyos, na dai nagdududa na gusto asin kaya niya kitang tabangan na magin madunong. Kaipuhan man niyatong magkaigwa nin pagtubod sa Tataramon ni Jehova asin sa saiyang paggiya, na nagtitiwala sa mga sadol na ipinasabong nin Diyos. (Basahon an Santiago 1:5-8.) Mantang nagigin harani kita sa saiya asin nag-uurog an satong pagpapahalaga sa saiyang Tataramon, nagkukusog man an tiwala niyato na aram niya an pinakamarahay para sa sato. Huli kaiyan, magigin ugali niyato na magkonsulta nguna sa Tataramon nin Diyos bago gumibo nin mga desisyon. Pero paano niyato mapapauswag an satong kakayahan sa paggibo nin desisyon? Asin kun nakapagdesisyon na kita, dai ta na daw iyan puwedeng baguhon ano man an mangyari?\nKAIPUHAN TANG GUMIBO NIN DESISYON\n4. Anong desisyon an kinaipuhan na gibuhon ni Adan, asin ano an mga nagin resulta kaiyan?\n4 Sa kapinunan pa sana kan kasaysayan nin tawo, kaipuhan na nindang gumibo nin mahalagang mga desisyon. Halimbawa, kaipuhan pumili ni Adan kun siisay an dadangugon niya—kun an saiyang Kaglalang o si Eva. Andam siyang gumibo nin desisyon, pero ano an masasabi mo sa desisyon niya? Inimpluwensiyahan siya kan nadaya niyang agom na pilion an pinakamaraot na desisyon. Huli kaiyan, naiwara niya an saiyang maugmang buhay sa Paraiso asin kan huri, an buhay niya mismo. Pero kapinunan pa sana iyan kan maraot na mga resulta kan ginibo niya. Sagkod ngunyan, sinasapo ta pa an epekto kan marauton na desisyon ni Adan.\n5. Ano an dapat na magin pagmansay niyato sa responsabilidad tang gumibo nin desisyon?\n5 Tibaad iniisip kan iba na magigin mas madali kutana an buhay kun dai na kaipuhan magdesisyon. Naiisip mo man daw iyan? Tandaan, dai linalang ni Jehova an mga tawo na garo mga robot na mayong kakayahan na mag-isip asin magdesisyon. Tinutukduan kita kan Bibliya kun paano magin madunong sa paggibo nin mga desisyon. Itinao sa sato ni Jehova an responsabilidad na iyan, asin para iyan sa kapakinabangan ta. Pag-isipan an minasunod na halimbawa.\n6, 7. Anong desisyon an kaipuhan gibuhon kan mga Israelita kaidto, asin taano ta nadipisilan sindang gumibo nin madunong na desisyon? (Hilingon an ritrato sa kapinunan kan artikulo.)\n6 Kan nakaistar na an suanoy na mga Israelita sa Dagang Panuga, kinaipuhan nindang gumibo nin sarong simple pero mahalagang marhay na desisyon: Sambahon si Jehova o maglingkod sa ibang mga diyos. (Basahon an Josue 24:15.) Garo pasil man sanang pagdesisyon iyan. Pero buhay ninda an nakataya diyan. Kan panahon kan mga Hukom, pauruutrong dai nagin madunong an mga Israelita sa paggibo nin desisyon. Tinalikdan ninda si Jehova asin nagsamba sa palsong mga diyos. (Hok. 2:3, 11-23) Pag-isipan man an sarong pangyayari kan panahon ni propeta Elias na diyan inobligar an banwaan nin Diyos na gumibo nin desisyon. Pinapili sinda kan propeta: Maglingkod ki Jehova o maglingkod sa palsong diyos na si Baal. (1 Ha. 18:21, NW) Sinaway ni Elias an banwaan huling dai sinda makapagdesisyon. Tibaad maisip mo na pasil man sanang desisyon iyan huling an paglilingkod ki Jehova an pirming pinakamarahay asin kapaki-pakinabang na gibuhon. Sa katunayan, mayong madunong na tawo an gugustuhon na maglingkod ki Baal. Pero an mga Israelitang idto, ‘nagkikiang-kiang sa duwang magkalain na opinyon.’ Kaya tama sanang dinagka sinda ni Elias na pilion na sambahon an tunay na Diyos, si Jehova.\n7 Taano ta nadipisilan an mga Israelitang idto na gumibo nin madunong na desisyon? Inot, mayo sindang pagtubod ki Jehova asin dai sinda nagdangog sa saiya. Dai ninda hininguwang magkaigwa nin tamang kaaraman o kadunungan na hali sa Diyos; ni nagtiwala man sinda ki Jehova. Kun igwa sinda nin tamang kaaraman asin naghiro uyon diyan, nakatabang kutana iyan sa sainda na magin madunong sa pagdesisyon. (Sal. 25:12) Saro pa, tinugutan ninda an iba na impluwensiyahan sinda o na iyo pa ngani an magdesisyon para sa sainda. An mga tawo sa ibang nasyon na dai nagsasamba ki Jehova inimpluwensiyahan an mga Israelita, kaya nagsunod sinda sa mga paganong idto na sumamba sa palsong mga diyos. Kaidto pa, pinatanidan na sinda ni Jehova na puwedeng mangyari an bagay na ini.—Ex. 23:2.\nAN IBA DAW AN DAPAT NA MAGDESISYON PARA SA SATO?\n8. Anong mahalagang leksiyon dapit sa paggibo nin desisyon an manunudan ta sa kasaysayan kan Israel?\n8 Sarong malinaw na leksiyon an manunudan ta sa sinambit na mga halimbawa. Responsabilidad kan kada saro sa sato an paggibo nin desisyon, asin madunong saka tamang mga desisyon an magigibo niyato kun mapagiya kita sa Tataramon nin Diyos. Ipinapagirumdom sa sato kan Galacia 6:5: “An kada saro magdadara kan sadiri niyang responsabilidad.” (Nota sa ibaba) Dai niyato dapat itao sa iba an satong responsabilidad na magdesisyon. Imbes, dapat na manudan kan kada saro sa sato kun ano an tama sa paghiling nin Diyos dangan iyan an satong pilion.\n9. Taano ta puwedeng magin kapaha-pahamak kun tutugutan niyato na an iba an magdesisyon para sa sato?\n9 Ano an puwedeng magin dahilan na tugutan niyato na an iba an magdesisyon para sa sato? An panggigipit nin kairiba puwedeng makaimpluwensiya sa sato na makagibo nin salang desisyon. (Tal. 1:10, 15) Pero ano man na panggigipit an gibuhon kan iba, responsabilidad pa man giraray niyato na sunudon an satong konsiyensiyang sinanay sa Bibliya. An totoo, kun tutugutan niyato na an iba an gumibo nin desisyon para sa sato, nagdedesisyon kitang ‘maglakaw sa saindang dalan’ o sumunod sa sainda. Nasa satuya kun iyan an pipilion ta pero puwede iyan na magin kapaha-pahamak.\n10. Ano an ipinatanid ni Pablo sa mga Kristiyano sa Galacia?\n10 Pinatanidan ni apostol Pablo an mga Kristiyano sa Galacia mapadapit sa peligro na tugutan an iba na magdesisyon para sa sainda. (Basahon an Galacia 4:17.) May nagkapira sa kongregasyon na gustong sinda an gumibo nin desisyon para sa iba tanganing irayo an mga ini sa mga apostol. Ano an motibo ninda? Gusto kaya kan makasadiring mga tawong idto na magin prominente. Nagin pangahas sinda asin dai iginalang an responsabilidad kan mga kapagtubod ninda na iyo an magdesisyon para sa sadiri ninda.\n11. Paano ta matatabangan an iba pag naggigibo sinda nin personal na mga desisyon?\n11 Marahayon na halimbawa si Pablo sa pagpahiling nin paggalang sa deretso kan mga kapagtubod niya na magdesisyon para sa sadiri ninda. (Basahon an 2 Corinto 1:24.) Arog man kaiyan an dapat gibuhon kan mga elder pag nagtatao nin sadol may koneksiyon sa mga bagay na kalabot an personal na pagpili. Maugma sindang nagtatao nin basado sa Bibliyang impormasyon sa mga kapagtubod ninda. Minsan siring, nag-iingat an mga elder sa pagtao nin sadol tanganing an indibidwal pa man giraray an magdesisyon para sa sadiri niya. Tama sana iyan huling bako sinda kundi an indibidwal an maninimbag sa resulta kan desisyon niya. An mahalagang leksiyon iyo ini: Puwede tang tabangan an iba na masabutan an mga prinsipyo o sadol sa Bibliya na aplikado sa sitwasyon ninda. Pero sinda pa man giraray an may deretso asin responsabilidad na gumibo nin desisyon para sa sadiri ninda. Asin kun magigin madunong sinda sa paggibo kaiyan, makikinabang sinda. Malinaw na dai niyato dapat isipon na may awtoridad kitang gumibo nin desisyon para sa satong mga kapagtubod.\nTinatabangan kan mamumuton na mga elder an iba na makanuod na gumibo nin sadiri nindang mga desisyon (Hilingon an parapo 11)\nDAI MAGPAKONTROL SA EMOSYON\n12, 13. Taano ta peligroso kun magibo kita nin mga desisyon pag kita anggot o nangluluya an buot?\n12 Parati niyatong nadadangog an mga tataramon na, ‘Sunudon mo an puso mo.’ Pero puwede mo iyan ikapahamak. Saka bako man talaga iyan suno sa Kasuratan. Pinapatanidan kita kan Bibliya na dai ta pagtugutan na kontrulon kita kan satong bakong perpektong puso o kan satong emosyon kun nagdedesisyon. (Tal. 28:26) May mga halimbawa man sa Bibliya na nagpapahiling kan maraot na mga epekto kun susunudon nin saro an saiyang puso. Dai mapagtitiwalaan kan bakong perpektong mga tawo an saindang puso huling iyan ‘madaya nin labi sa gabos na bagay asin [desperado].’ (Jer. 3:17; 13:10; 17:9; 1 Ha. 11:9) Ano daw an puwedeng mangyari kun puso an susunudon niyato sa pagdedesisyon?\n13 Iyo, ipinagbuot sa sato na mamutan si Jehova nin bilog na puso asin an satong kapwa nin siring sa satong sadiri. (Mat. 22:37-39) Pero, idinuduon kan mga teksto sa sinundan na parapo an peligro kun tutugutan niyato na diktahan kan satong emosyon an satong kaisipan asin paggawi. Halimbawa, ano an puwedeng magin resulta kun magibo kita nin desisyon pag anggot kita? Aram ta na an simbag diyan lalo na kun nangyari na iyan sa sato. (Tal. 14:17; 29:22) O makakagibo daw kita nin marahay na desisyon kun nangluluya an satong buot? (Bil. 32:6-12; Tal. 24:10) Tandaan na ipinapahiling kan Tataramon nin Diyos na sarong kadunungan an pagigin “uripon kan katugunan nin Diyos.” (Roma 7:25) Malinaw nanggad na pag naggigibo kita nin mahalagang mga desisyon dai ta dapat tugutan na kontrulon kita kan satong emosyon huling madali kitang madadaya kaiyan.\nKUN KAIPUHAN BAGUHON AN DESISYON\n14. Taano ta masasabi niyatong may mga pagkakataon na tama sanang baguhon nin saro an saiyang desisyon?\n14 Kaipuhan niyatong gumibo nin madunong na mga desisyon. Pero dai iyan nangangahulugan na dai na niyato puwedeng baguhon an mga napagdesisyunan ta na. May mga pagkakataon na kaipuhan niyatong pag-isipan giraray an sarong desisyon asin tibaad baguhon pa ngani iyan. Isipa an ginibo ni Jehova sa mga taga Nineve kan panahon ni Jonas. ‘Nahiling nin Diyos an ginibo ninda, kun paano sinda nagtalikod sa maraot nindang gawi. Kaya nagbago siya nin isip asin dai na niya sinda pinadusahan siring sa sinabi niyang gigibuhon niya.’ (Jon. 3:10, An Marahay na Bareta Biblia) Kan mahiling niyang nagbago asin nagsulsol an mga taga Nineve, binago man ni Jehova an desisyon niya. Paagi kaiyan, ipinahiling niyang rasonable siya, mapakumbaba, asin mahihirakon. Dugang pa, bakong arog nin dakul na tawo, si Jehova bakong pabigla-bigla sa pagdedesisyon, dawa pa kan anggot siya.\n15. Taano ta tibaad kaipuhan niyatong baguhon an sarong desisyon?\n15 Tibaad may mga pagkakataon na marahay na pag-isipan ta giraray an sarong desisyon arog kun may mga pagbabago sa kamugtakan. Girumdumon na binago kaidto ni Jehova an saiyang desisyon kan nagbago an sitwasyon. (1 Ha. 21:20, 21, 27-29; 2 Ha. 20:1-5) O tibaad may bagong impormasyon na nagtatao nin balidong dahilan para baguhon ta an sarong desisyon. Mapadapit sa makuapo ni Saul na si Mefiboset, naggibo kaidto si Hading David nin desisyon basado sa salang impormasyon na sinabi sa saiya. Pero kan maaraman niya kan huri an totoo, binago niya an saiyang desisyon. (2 Sam. 16:3, 4; 19:24-29) Kun minsan, tibaad madunong na gibuhon ta man iyan.\n16. (a) Ano an pirang kapaki-pakinabang na giya tanganing makagibo kita nin madunong na mga desisyon? (b) Taano ta dapat niyatong pag-isipan giraray an mga napagdesisyunan ta na, asin paano niyato iyan dapat mansayon?\n16 Sinasadol kita kan Bibliya na dai magin pabigla-bigla kun kaipuhan niyatong gumibo nin mahalagang desisyon. (Tal. 21:5) Kun matao kita nin panahon para turutimbangon an gabos na anggulo o impormasyon na konektado sa ginigibo tang desisyon, posibleng marhay na makakagibo kita nin madunong na desisyon. (1 Tes. 5:21) Bago gumibo nin desisyon an sarong payo nin pamilya, dapat na magtao siya nin panahon para siyasaton an Kasuratan saka an satong mga publikasyon, asin hagadon man an opinyon kan saiyang pamilya. Tandaan na dinagka nin Diyos si Abraham na dangugon an sasabihon kan saiyang agom. (Gen. 21:9-12) An mga elder dapat man na magtao nin panahon para mag-research. Asin kun sinda rasonable saka mapakumbaba, dai sinda matatakot na mawara an paggalang kan iba kun may mag-abot na bagong mahalagang impormasyon asin kaipuhan nindang pag-isipan giraray an napagdesisyunan na ninda. Dapat na magin andam sinda na baguhon an saindang kaisipan asin desisyon kun kaipuhan, asin gabos kita makikinabang kun aarugon ta iyan. Makakatabang ini na magin matuninong asin nagkakasararo an kongregasyon.—Gibo 6:1-4.\nGIBUHON KUN ANO AN NAPAGDESISYUNAN\n17. Paano kita magigin mas mapanggana sa paggibo nin desisyon?\n17 May mga desisyon na mas magabat kisa sa iba asin kaipuhan na mas pag-isipan asin ipamibi. Arog kan desisyon kun baga an sarong Kristiyano maagom o dai, asin kun siisay an saiyang aagumon. An saro pang seryosong desisyon na puwedeng magresulta sa dakul na bendisyon iyo an may koneksiyon sa kun paano asin nuarin malaog sa bilog na panahon na paglilingkod. Sa mga bagay na iyan, mahalaga na lubos kitang magtiwala na kaya asin talagang matao si Jehova nin madunong na paggiya. (Tal. 1:5) Kaya, mahalaga na magtiwala kita sa Bibliya bilang an pinakamarahay na gikanan nin sadol asin na mamibi ki Jehova para giyahan kita. Tandaan man na kaya kitang tawan ni Jehova nin mga kuwalidad na kaipuhan tanganing makagibo nin mga desisyon na kauyon kan saiyang kabutan. Kun may ginigibo kitang mahalagang mga desisyon, dapat niyatong haputon an sadiri: ‘Mahihiling daw sa desisyon kong ini na namumutan ko si Jehova? Magdadara daw iyan nin kaugmahan asin katuninungan sa sakong pamilya? Asin maipapahiling daw kaiyan na ako mapasensiya asin mabuot?’\n18. Taano ta linalauman ni Jehova na kita an magibo kan sadiri niyatong mga desisyon?\n18 Dai kita pinipirit ni Jehova na mamutan siya asin paglingkudan siya. Kita an madesisyon kaiyan. Tinawan niya kita nin libertad na magdesisyon asin iginagalang niya an satong responsabilidad asin deretso na ‘pumili’ kun baga paglilingkudan ta siya. (Jos. 24:15; Par. 5:4) Pero apuwera diyan, linalauman niya na gigibuhon ta kun ano an napagdesisyunan niyato basado sa saiyang mga paggiya. Kun nagtitiwala kita sa paggiya ni Jehova asin kun iaaplikar ta an mga prinsipyong itinatao niya, makakagibo kita nin madunong na mga desisyon asin mapapatunayan niyato na bako kitang paburubago sa satong mga ginigibo.—Sant. 1:5-8; 4:8.\nAN TORRENGBANTAYAN—PAG-AADALAN NA EDISYON Marso 2017


Naugmang Marhay an Hadi kan Swaziland! | Hali sa Samong Archive\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italiano Kazakh Kikuyu Kinyarwanda Kirghiz Kirundi Koreano Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nNaugmang Marhay an Hadi!\nNANGYARI ini kan Agosto 1936 sa Kraal o solar kan Hadi sa Swaziland. Gamit an awtong may loudspeaker, pinapatanog pa sana ni Robert asin George Nisbet an mga rekording nin musika na sinundan kan irinekord na mga pahayag ni Brother J. F. Rutherford. Naugmang marhay si Hading Sobhuza II. “Supugon kami ta dai mi magigibo an gusto kan Hadi,” an paliwanag ni George, “gusto niyang bakalon an record player, mga rekording, asin an loudspeaker na ginagamit sa pagpahayag kan mensahe kan Kahadian!”\nNaghagad nin dispensa si Robert ta an mga ini dai ipinapabakal. Taano? Huling may kagsadiri na kan mga kagamitan na ini. Gustong maaraman kan Hadi kun siisay idto.\nNagsimbag si Robert, “An gabos na iyan pagsadiri nin ibang Hadi.” Dangan naghapot si Sobhuza kun siisay an Hading idto. “Siya si Jesu-Cristo, an Hadi kan Kahadian nin Diyos,” an sabi ni Robert.\n“Ah, saro siyang dakulang Hadi,” an may hararom na paggalang na pagrekonoser ni Sobhuza. “Habo kong kuanon an ano man na pagsadiri niya.”\nNagsurat si Robert: ‘Hangang-hanga ako sa ugali kan Panginot na Namumuon, na si Hading Sobhuza. Matibayon siyang mag-Ingles, bako lamang maabhaw o orgulyoso asin prangka nanggad saka madaling dulukon. Nag-ulay kami sa opisina niya sa laog nin mga 45 minutos, mantang nagpapatugtog nin musika si George sa luwas.’\n‘Pagtaod-taod kan aldaw na idto,’ an sabi pa ni Robert, ‘nagduman kami sa Swazi National School kun sain magayunon an nagin eksperyensiya mi. Nagpatotoo kami sa prinsipal, asin tulos siyang naghinanyog. Kan sinambit mi an dapit sa record player asin inalok na ipadangog an mga rekording sa bilog na eskuwelahan, naugma siyang marhay saka ipinaapod an haros sanggatos na estudyante na magturukaw sa duot tanganing magdangog. Sinabi sa samo na itinutukdo sa mga lalaki sa hayskul an agrikultura, pagtanom, pagkarpintero, pagtugdok, Ingles, asin aritmetika; sa mga babayi man itinutukdo an pag-aling, gibuhon sa harong, asin iba pang kapakipakinabang na trabaho.’ An nag-establisar kan eskuwelahan iyo an lola kan Panginot na Namumuon. *\nMga estudyante sa hayskul na nag-atender sa pampublikong pahayag sa Swaziland kan 1936\nKaidto pang 1933, maugma nang naghihinanyog si Hading Sobhuza sa mga payunir na nagdadalaw sa Kraal kan Hadi. Sarong beses, tiniripon pa ngani niya an saiyang personal na guwardiya na kompuwesto nin 100 na parapakilaban tanganing magdangog kan irinekord na mensahe kan Kahadian. Nagkua siya nin subskripsiyon kan satong mga magasin asin nag-ako nin literatura. Dai lang nahaloy haros nakumpleto na kan Hadi an teokratikong librarya! Apuwera kaiyan, dai niya iyan hinali dawa ipinagbawal kan kolonyal na gobyerno nin Britania an satong literatura durante kan ikaduwang giyera mundiyal.\nPadagos na maugmang inako ni Hading Sobhuza II an mga Saksi na nagdadalaw sa Kraal kan Hadi sa Lobamba, na ipinapaapod pa ngani an mga klerigo para magdangog nin mga pahayag sa Bibliya. Mantang tinutukar kan sarong Saksi na taga duman na si Helvie Mashazi an Mateo kapitulo 23, sarong grupo nin klerigo an anggot na nagsaliot asin pirit siyang pinapatukaw. Pero nakiaram an Hadi dangan sinabihan si Brother Mashazi na magpadagos. Sinabihan pa kan Hadi an mga nagdadangog na isurat an gabos na teksto sa Bibliya na sinambit sa pahayag!\nSa saro pang pagkakataon, pakadangog kan pahayag nin sarong brother na payunir, binaliktad kan apat na klerigo na yaon duman an kuwelyo ninda dangan nagsabi: “Bako na kaming mga klerigo kundi mga Saksi ni Jehova na ngunyan.” Dangan hinapot ninda an payunir kun igwa siya nin ano man na librong kapareho kan sa Panginot na Namumuon.\nPuon kan dekada nin 1930 sagkod na siya magadan kan 1982, iginalang kan Panginot na Namumuon an mga Saksi ni Jehova asin dai niya itinugot na persegiron sinda huli sa dai paggibo nin mga ritwal kan mga Swazi. Kaya, may marahay na dahilan an mga Saksi na magpasalamat sa saiya, asin nagmundo nanggad sinda sa pagkagadan niya.\nSa kapinunan nin 2013, may labi nang 3,000 na parabalangibog kan Kahadian sa Swaziland. Sa labi pa sanang sarong milyon na residente, an nasyon na ini may proporsiyon na 1 parahayag sa kada 384 kan populasyon. Labing 260 payunir an sibot sa 90 kongregasyon, asin 7,496 an nag-atender sa Memoryal kan 2012. Malinaw na may dakulang potensiyal para sa urog na pag-uswag. Sarong masarig na pundasyon nanggad an naestablisar durante kan inot na mga pagdalaw na idto sa Swaziland kan dekada nin 1930.—Hali sa samong archive sa Aprika del Sur.


Bakong kaalyadong mga vokal dai tinawan komite\nPili, Camarines Sur. ‘‘No heart feeling’’ kun dai kami tinawan nin committee chairmanship envez yaon gabos sa siyam na miembros kan junta provincial na kaalyado ni Gobernador Migz Villafuerte.\nIni an halipot na mensaje ni Vokal Emmanuel Llaguno kan ika-apat na distrito kan Camarines Sur kan makaulay kan miembros kan media matapos kan saindang sesyon regular.\nSa treceng miembros kan junta provincial apat an bakong kaalyado sa politica kan bise gobernador na kinababalihan ninda Llaguno, Trexie Clemente, Gerald Pilapil, asin Ruperto Alfelor. Sinda anas dai pina-onrahan kan mayoriang miembros na magpugol nin komite.\nSi Vokal Clemente kan premirong distrito namumundo kan nangyari alagad mayo sindang magiginibo huli ta desisyon kan mayoriang miembros.\nIpinahayag man ni Vokal Pilapil na interesado na magpugol kan committee chairmanship kan tourism committee nagsabi nasa minoria sinda alagad huli kan saiyang background sa programa sa turismo pigmamawot niya kuta an sinambit na komite.\nPinaagi sa nomination an pag-pugol nin mga committee chairmanship alagad napag-araman na preparado na an listahan na tuyong isikwal an mga vokal na contra partido ni Villafuerte asin Papin.\nSa ginibong inaugural session kan junta naging bisita si Gob Villafuerte asin saro sa saiyang pigtawan nin duon na tapos na an eleksyon asin politica dapat magtarabangan na sinda.\nAlagad iba man an nangyayari sa junta tinawan nin prioridad iyo an politica sa pagpugol nin mga komite.\nAn junta igwang dating 36 na mga komite alagad sa pag-aadal kan Ad hoc committee na pinamamayohan ni Vokal Angel Naval ginibo na sanang 16 asin si iba ginibo na sanang sub-committee.\nSa treceng miembros kan junta provincial siyam an mga kaalyado ni Villafuerte asin Bise Gobernador Imelda Papin na kinababalihan ninda Vokal Angel Naval, Romulo Hernandez, James Jaucian, Nelson Julia, Manny Noble, Wilfredo Oliva, mga ex-officio member na sinda ABC President Nelly Largo, PCL President Jeorge Buengua, asin SK President Russel Pala.


Wikipedia:WikiProyekto - Wikipedia\nGinikanan Listahan Portal Kasibotan Plantilya Miyembro\nAn WikiProyekto o WikiRabuz sarong grupo nin mga paraambag na gustong magtarabangan bilang sarong grupo tanganing mapakarhay an Wikipedia. An mga grupong ini parating nakasentro sa sarong ispesipikong ulayon (halimbawa, WikiProyekto Siyensya o WikiProyekto Tataramon), sarong ispesipikong kabtang kan ensiklopedya (halimbawa, Wikipedia:Tangga nin Klasipikasyon kan mga Artikulo), o sarong ispesipikong klase nin trabaho (halimbawa, paghaman kan 1,000 core topics sa Bikol Wikipedia o Wikipedia PH Month 2021).\nAn Bikol Wikipedia sa presente igwang manlain-lain na WikiProyekto o WikiRabuz, pigbabantayan nin saro o duwang editor, na gabos may magkaibang lebel nin aktibidad. Puwede nindong gamiton an kahon nin paghanap sa ibaba tanganing madaling makakua nin WikiProyekto na pinagkakainteresan nindo!\nSaro sa mga nagpauswag kan Bikol Wikipedia iyo an paghaman nin mga proyekto sa pagdalagan kan panahon. Nagsirbi an mga ini bilang giya sa paghaman nin mga artikulo sa sarong ispesipikong ulayon. Katuyohan kan mga proyekto na pahiwason an mga tampok na ulayon na mababasa sa Bikol Wikipedia.\nNamokna an mga WikiRabuz sa mga enot na panahon kan Bikol Wikipedia bilang an suanoy na bersyon kan WikiProyekto. Ini an mga proyekto na manungod sa Kabikolan sa manlainlain na lado. Huli kaini, nagin panginot na gunuan nin mga impormasyon asin datos na dapit sa literatura, historya, asin kultura an Bikol Wikipedia.\nDagos naman uminabot an mga panahonan na proyekto sa Bikol Wikipedia. Gabos o kadaklan sa mga ini an pig-oorganisa nin mga internasyunal na grupo arug kan WikiGap asin Wikipedia Asian Month. Aktibong nagpapartisipar an Bikolanong Komunidad sa mga ini na kun minsan igwa pa nin kaibang paghirilingan.\nSa pag-abot kan taon 2021, namokna an presenteng bersyon kan WikiProyekto na pigpunan kan WikiProyekto Siyensya. An istilo kaini iyo pig-arug sa "WikiProject" sa Ingles na Wikipedia kun sain nakapokus ini sa sarong mayor na ulayon asin para sa gabos na panahon. Pakatapos kan siyensya, nagkaigwa naman nin mga WikiProyekto para sa historya, matematika, tataramon, literatura, asbp. Napagsararo naman an mga nagligad asin aktibong proyekto na manungod sa Kabikolan sa paagi kan WikiProyekto Kabikolan.\nKatuyohan kan WikiProyekto na magin saro sa mga pinakadakulang lakdang sa pag-uswag kan Bikol Wikipedia.\nMga katuyohan kan WikiProyekto[baguhon an source]\nPagsararo asin pag-organisa sa gabos na mga proyekto digdi sa Bikol Wikipedia\nPagkakaigwa nin dibersidad sa mga artikulo sa Bikol Wikipedia na tampok an manlainlain na mga ulayon\nPano ka makakatabang?[baguhon an source]\nPagklasipika nin artikulo sa kun anong WikiProyekto ini kabali. Itakod an plantilya na "BW-2021 X" asin tawan ini nin klase asin importansya. (Olay kan Pahina)\nPauswagon asin pag-ulayan an mga kamawotang istraktura kan mga artikulo (Kategorisasyon)\nPauswagon an laog kan mga artikulo (Artikulo)\nMagkaag nin plantilya sa sadiring Pahina nin Paragamit para ipahiling an pagigin miyembro sa sarong proyekto (Pahina nin Paragamit)\nIkaag an pahinang ini sa sadiring Bantay-listahan tanganing maaraman tulos an mga pangyayari sa pahinang ini (Bantay-listahan)\nAn Wikimedia Commons igwa nin medya dapit sa Wikipedia WikiProjects.\nKinua sa "https://bcl.wikipedia.org/w/index.php?title=Wikipedia:WikiProyekto&oldid=215347"\nHuring binago an pahinang ini kaitong 29 Setyembre 2021, alas 14:48.


Mga Magurang—Paano an Pagkuyog Nakapoprotehir sa Saindong mga Aki\nMAOOGMA ka daw kun magigibo mo an ano man na gusto mo? May mga panahon daw na gusto mong mayo nin magsabi sa saimo kun ano an dapat mong gibohon? Sabihon mo sako an totoong nasa isip mo.—\nTaano ta maninigo kang maghinanyog sa mas may edad?\nAlagad ano an mas marahay para sa saimo? Talaga daw na madonong na gibohon an ano man na gusto mo? O bako daw na mas marahay an nangyayari kun kinukuyog mo si tatay mo asin si nanay mo?— Sinasabi nin Dios na maninigo na kuyogon mo an saimong mga magurang, kaya segurado na may marahay na dahelan na gibohon iyan. Helingon niato kun masasabotan niato iyan.\nPirang taon ka na?— Aram mo daw kun pirang taon na si tatay mo?— Pirang taon na si nanay mo o si lola mo o si lolo mo?— Mas halawig na sindang nabuhay kisa saimo. Asin mientras na mas halawig na nabubuhay an sarong tawo, mas dakol man an panahon nia na makanood. Mas dakol siang nadadangog asin mas dakol siang naheheling patin mas dakol siang nagigibo kada taon. Kaya an mga hoben may manonodan sa mga mas may edad.\nMay midbid ka daw na nguhod sa saimo?— Mas dakol daw an aram mo kisa saiya?— Taano daw?— Huli ta mas halawig ka nang nabuhay. Nagkaigwa ka na nin mas dakol na panahon na makanood kisa saro na nguhod sa saimo.\nSiisay daw an nabuhay nin mas halawig kisa saimo o sa sako o sa kiisay pa man na persona?— Si Jehova Dios. Mas dakol siang aram kisa saimo, asin mas dakol siang aram kisa sako. Kun may ipinapagibo sia sa sato, maseseguro niato na iyan an tamang gibohon, dawa tibaad depisil iyan. Aram mo daw na dawa an Dakulang Paratokdo nasakitan na kumuyog sarong beses?—\nSarong beses may ipinagibo an Dios ki Jesus na depisilon. Ipinamibi iyan ni Jesus, arog kan maheheling niato digdi. Namibi sia: “Kun boot mo, halea an kopang ini sa sako.” Sa pamimibi kaini, ipinaheling ni Jesus na bakong pirmeng pasil na gibohon an kabotan nin Dios. Alagad paano tinapos ni Jesus an pamibi nia? Aram mo daw?—\nAno an manonodan niato sa pamibi ni Jesus?\nTinapos iyan ni Jesus sa pagsabi: “Mangyari logod, bakong an boot ko, kundi an boot mo.” (Lucas 22:41, 42) Iyo, gusto niang maotob an kabotan nin Dios, bako an saiya. Asin ginibo nia an gusto nin Dios imbes na an hinohona niang pinakamarahay.\nAno an manonodan niato digdi?— Nanonodan niato na pirmeng tama na gibohon an sinasabi nin Dios, dawa kun iyan tibaad bakong pasil na gibohon. Alagad may nanonodan pa kita. Aram mo daw kun ano iyan?— Nanonodan niato na an Dios asin si Jesus bakong iyo man sanang persona, arog kan sinasabi nin iba. Si Jehova Dios mas may edad asin mas dakol an aram kisa Aki nia, si Jesus.\nKun kita nagkukuyog sa Dios, ipinaheheling niato na namomotan niato sia. Sinasabi kan Biblia: “Ini iyo an boot sabihon kan pagkamoot sa Dios, na kuyogon niato an saiyang mga togon.” (1 Juan 5:3) Kaya naheling mo, kita gabos kaipuhan na kumuyog sa Dios. Gusto mong magkuyog sa saiya, bako daw?—\nKuanon niato an satong Biblia asin helingon niato kun ano an sinasabi nin Dios na gibohon nin mga aki. Babasahon niato an sinasabi kan Biblia sa Efeso kapitulo 6, bersikulo 1, 2, asin 3. Sabi kaiyan: “Mga aki, magin makinuyog sa saindong mga magurang na nasa Kagurangnan, huli ta ini matanos: ‘Tawan mo nin onra an saimong ama asin an saimong ina’; na iyo an enot na pagboot na may panuga: ‘Tanganing iyan ikarahay mo asin ika magdanay nin haloy sa daga.’ ”\nKaya naheling mo, si Jehova Dios mismo an nagsasabi sa saimo na magin makinuyog ki tatay asin nanay mo. Ano an boot sabihon kan ‘tawan mo sinda nin onra’? An boot sabihon kaiyan pahelingan mo sinda nin paggalang. Asin nanunuga an Dios na kun ika makuyog sa saimong mga magurang, ‘iyan ikakarahay mo.’\nEestoryahan taka manongod sa mga tawo na naligtas an buhay huli ta sinda nagin makinuyog. An mga tawong ini nabuhay kaidtong haloy nang panahon duman sa dakulang siudad nin Jerusalem. An kadaklan na tawo sa siudad na iyan dai naghinanyog sa Dios, kaya pinatanidan sinda ni Jesus na ipapalaglag nin Dios an siudad ninda. Sinabi man sa sainda ni Jesus kun paano sinda makadudulag kun namomoot sinda sa tama. Sabi nia: ‘Kun maheling na nindo an mga hukbo sa palibot kan Jerusalem, maaaraman nindo na harani na an kalaglagan kaiyan. Panahon na iyan na lumuwas sa Jerusalem asin dumulag pasiring sa kabukidan.’—Lucas 21:20-22.\nPaano an pagkuyog sa pagboot ni Jesus nagligtas sa mga tawong ini?\nBueno, arog kan sinabi ni Jesus, nag-abot an mga hukbo sa pagsalakay sa Jerusalem. An mga hukbo nin Roma nagkampo sa palibot kaiyan. Dangan, sa dai maaraman na dahelan, naghale an mga soldados. An kadaklan naghona na tapos na an peligro. Kaya nagdanay sinda sa siudad. Alagad ano daw an sinabi ni Jesus na maninigo nindang gibohon?— Kun ika yaon duman sa Jerusalem ano daw an gigibohon mo?— Idtong mga talagang nagtubod ki Jesus binayaan an saindang mga harong asin nagdulag pasiring sa kabukidan na harayo sa Jerusalem.\nSa laog nin bilog na taon, mayo nin nangyari sa Jerusalem. Kan ikaduwang taon, mayo nin nangyari. Asin kan ikatolong taon, mayo nin nangyari. Tibaad may mga nag-isip na tonto an mga naghale sa siudad. Alagad kan ikaapat na taon, nagbuelta an mga hukbong Romano. Nagkampo giraray sinda sa palibot nin Jerusalem. Ngonyan huri na tanganing dumulag. Ngonyan linaglag na kan mga hukbo an siudad. Nagadan an kadaklan na yaon sa laog, asin an iba dinarang bihag.\nAlagad ano daw an nangyari sa mga nagkuyog ki Jesus?— Ligtas sinda. Harayo sinda sa Jerusalem. Kaya dai sinda naano. An pagkuyog nakaprotehir sa sainda.\nKun ika makinuyog, makakaprotehir man daw iyan sa saimo?— Tibaad sabihan ka kan saimong mga magurang na dai ka noarin man magkawat sa tinampo. Taano daw ta sinasabi ninda iyan?— Huli ta puede kang maligis. Alagad tibaad isipon mo pag-abot nin panahon: ‘Mayo man nin mga auto ngonyan. Dai ako maaano. An ibang aki nagkakawat sa tinampo, asin dai man sinda naaano.’\nTaano ta maninigo kang magkuyog kun mayo kang naheheling na peligro?\nIyan an paghona kan kadaklan na tawo sa Jerusalem. Pagkahale kan mga hukbong Romano, garo baga ligtas na. Nagdadanay sa siudad an iba. Kaya nagdanay man sinda. Pinatanidan sinda, alagad dai sinda naghinanyog. Bilang resulta, nagadan sinda.\nHelingon pa niato an sarong halimbawa. Nagkawat ka na daw nin posporo?— Tibaad garo baga nakaoogma na paghelingon an kalayo kun sinasabritan mo an posporo. Alagad puedeng magin peligroso an pagkawat nin posporo. Puedeng masolo an bilog na harong, asin puede kang magadan!\nGirumdoma, bakong igo an pagkuyog paminsanminsan. Alagad kun ika pirmeng makuyog, iyan talagang makakaprotehir sa saimo. Asin siisay an nagsasabi sa saimo, “Mga aki, magin makinuyog sa saindong mga magurang”?— An Dios. Asin, girumdoma, sinasabi nia iyan ta namomotan ka nia.\nNgonyan basaha an mga tekstong ini na nagpapaheling kan halaga nin pagkuyog: Talinhaga 23:22; Eclesiastes 12:13; Isaias 48:17, 18; asin Colosas 3:20.\nNakanood si Jesus na Magin Makinuyog\nKun si Jesus perpekto, taano ta kinaipuhan pa niyang makanuod na magin masinunod?\nI-share I-share An Pagkuyog Nakapoprotehir sa Saimo\nMaghinanyog, Magkuyog, Asin ta Kamo Bebendisyonan (Kanta 120)\nMagkuyog sa mga Magurang Mo\nMagkuyog ki Jehova


Pondohon an mga Pag-gadan, Poonan an Pagbulong: Pangapodan sa Aksyon\nSURAT PASTORAL KAN DIYOSESIS KAN LEGAZPI MANONGOD SA MGA PAG-GADAN SA GERA NIN DROGA\n(Babasahon sa bilog na Diyosesis sa gabos na Misa sa Domingo, Octubre 1, 2017)\n“An Dios nagsabi: Ano an ginibo mo? An dugo kan saimong tugang nag-aagrangay sakuya gikan sa daga!” (Gen 4:10)\nSa satuyang selebrasyon kan Panahon nin Paglalang, inaapodan kita na himation an inagrangay kan kinaban siring man kan mga dukha. Ngonian an sadiri niatong mga komunidad, ini minasadol satuya na dangogon an inagrangay kan mga pamilya kan biktima nin mga pag-gadan asin biolensya.\nLinalang kita nin Dios kabaing asin kalalawgon Niya. Kaya igwa nin kakayahan na mamoot, maging matanos asin maheherakon. Ngonian ining pangenot na katotoohan manongod sa digndad nin buhay asin an kakayahan niatong mamoot sinasanglean nin ibang kaisipan na nagsasabi na may mga tawo na dahil kan saindang mga kasalan, nawaran na sinda kan saindang dignidad siring man kan saindang derecho na tawan nin proteksyon kan ley.\nAn kabaliktaran kan paglalang iyo an pagrompag. Kadakul-dakul nang rinompag an nasambit na kaisipan: rinibo nang buhay an nawara dahil sa gera laban sa droga; an katotoohan binabaliktad sa social media asin sa mga pahayag kan gobierno; mga demokratikong institusyon tuyong kinakalaban; asin harayong gayo sa panugang reforma, yaon man giraray an korapsyon o darayaan na mas lalo nganing nag-nga-ngana dahil sa pagkawara kan transparensya asin pagrendir cuenta nin gobierno.\nAn Dios nag apod satuya sa pakikomunyon sa gabos na linalang, enot sa gabos, sa mga daing kaya na magdepensa sa sadiri. Ngonian na taon sineselebrar niato an satuyang mga parokya asin tinatawan nin doon an pagigi niatong komunyon nin mga komunidad. Tanganing mangyari ining komunyon kaipuhan maibalik niato an kakayahan na galangan an derecho asin dignidad nin gabos. Mangyayari sana ini kun satuyang dangogon an inagrangay kan mga dukha asin mga nagsasakit sa satuyang kapalibotan. Kaipuhan niatong maibalik an tiwala sa gobierno tangani kita magtarabangan para sa karahayan kan kagabsan. Mangyayari sana ini kun an kakusgan kan ley, an tamang pagpahayag, asin an pagrendir cuenta iyo sa giraray an maging palakaw kan gobierno.\nAn kabaliktaran kan komunyon iyo an pagsikwal. Maraot an kaisipan na an pagmalasakit sa mga midbid na parakasala asin pagdepensa sa saindang derecho bilang tawo, madara nin peligro sa mga marhay na siyudadano kan banwaan asin mahimo saindang biktima nin mga krimen. An pagsikwal sa kapwa minahatod satuya sa dalan nin daing-pakilabot asin pagka-ongis. Aparte kan padagos na mga pag-gadan sagkod ngonian, saro pang dakulang eskandalo sa banwaan an mga Kristianong minasuporta sa mga garadanan gamit pa an palaen-laen na rason na saindang ipinapakilaban.\nSi Papa Francisco, kan magbisita sa Colombia kan Septiembre 10, nagsabi: “Sagkod saen an satuyang pagpabaya, na tugotan an bako-sa-tawong pagbuhay na tumagos sa buhay kan satuyang banwaan? Sinusubol kita ni Jesus na atubangon an mga nasabing pagkabuhay, mga gibo-gibong minaraot kan banwaan asin minaolag kan komunidad. Pirang beses niato ginibong normal an lakaw kan biolensya asin an pagsirikwalan niato na mayo nin nagngahas na magsagwi o maghatol man lamang!”\nHalos santaon na kan magpahayag kami nin surat sa Presidente tanganing hagadon saiya na pondohon an mga nagyayaring “extrajudicial killings”, imbestigaran an mga may kagibohan kaini, arestaron asin darahon sa hustisya. An samuyang pangapodan napasipara sa pagbingog-bongogan asin katagasan nin puso. Alagad an dai pa nahahaloy na mga pag-gadan sa nagkapirang mga binatilyo asin an mga pag-ulang sa pagpa-uswag kan derecho nin tawo nakapukaw sa konsiensya nin kadaklan.\nBilang mga pastor, nakikisumaro kami saindo, kasabay sa saindong paglakbay sa panahon nin kadikloman asin pagpabulos nin dugo, pasiring sa pagpatindog nin mas matanos asin makatawong banwaan, kaiba si Cristo asin an saiyang Ebanghelyo na iyo an liwanag na magiya satuya. Magkasararo kita sa pagsugpo kan mga pag-gadan sa laog kan satuyang banwaan!\n1. Lalabanan niato an pagsikwal sa kapwa sa paagi nin paki-kapwa. Gibohon niato an satuyang parokya asin eskuwelahan, siring man an “social media” na maging plataforma sa pagpahayag nin katotoohan, maging sarong lugar nin pag-orolay kan gabos na may pagmakulog sa komunidad, asin an pagtitiriponan tanganing satuyang dangogon an manlaen-laen na mga opinion alagad an gabos matapos sa pagka-oroyon. Tukdoan niato an mga jovenes na mag-iwas sa droga asin man galangan an buhay asin dignidad nin lambang tawo.\n2. Mapasiring kita asin satuyang ipapamati an pagmakulog sa mga pamilya kan biktima nin mga pag-gadan. Siring sa dating gibo kan Simbahan ipaabot niato sainda an balaog kan mga sakramento siring man an suporta kan satong mga komunidad nin pagtubod mantang sinda naghahanap nin katanosan asin naglalaom nin karangahan.\n3. Dadarahon niato an paglaom duman sa mga nadadaog kan agyat nin droga asin sa saindang mga pamilya, asin maghingowa sa gabos na parokya na poonan asin padanayon an dakul pang “Harong Paglaom” na sarong programa nin rehabilitasyon kasabay an gobierno-lokal, pulis, asin iba pang sector kan banwaan.\n4. Satuyang hahagadon na magrendir cuenta siring man na may transparensya an satuyang mga lideres na nasa gobierno asin an mga nag iimplementar kan ley. Mantang kita minasuporta sa gabos na mga paaging panreforma asin pakilaban sa korapsyon asin kriminalidad, kita man maitaas-boses asin mahiro kun sa mga pagpadalagan nin programa sa pag-bago natitimakan an deretso nin tawo, binabaliwala an ley asin inoolag an mga demokratikong palakaw.\n5. Sarabay kitang mapamibi. Padagos kitang makampana pag alas nuebe kan banggi asin mangadie kan “Prayer at Nine”. Siring man gibohon niato ini sa mga misa sa Domingo. Satuya man na sabayan an “Forty Days of Prayer for the Dead” sagkod sa Nobiembre 1. Sa panahon na ini nin kadipisilan, balikan niato an magayon na kaugalian sa parokya na inaapod Perdon.\nSamuyang pinaluwas an sarong Diocesan Circular tanganing matabangan an gabos sa pagplano tanganing masimbagan an pangapodan sa aksyon.\nLugod pa man si San Lorenzo Ruiz na nagsabi na kun tawan pa man siya nin rinibong buhay, gabos niya iyan iaatang sa Kagurangnan, pagiromdomon kitang maglakaw sa dalan nin Kagurangnan, siring man sa pagmakulog sa kasaradayan sa tahaw kaining gera na mas lalong minapababa sa halaga nin buhay kan mga dukha.\nPondohon an mga Pag-gadan. Poonan an Pagbolong.\nSa pakisumaro sa nagsasakit na Hawak ni Cristo asin ki Maria Ina nin Kaligtasan,\nKafiestahan ni San Lorenzo Ruiz


Istorya nin Buhay: Naeksperyensiyahan an Daing Kapantay na Kabuutan nin Diyos | Douglas Guest\nBASAHON SA Afrikaans Albanian Aleman Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik Español Estonian Ewe Fijian Finnish Fon Ga Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Ibanag Icelandic Igbo Iloko Indian Sign Language Indonesian Ingles Isoko Italiano Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Pranses Punjabi Quechua (Bolivia) Romanian Ruso Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nIsinaysay ni Douglas Guest\nKAN hoben pa an sakong ama na si Arthur Guest, may takot na siya sa Diyos, kaya pinangarap niyang magin ministrong Metodista. Pero, nagbago iyan kan mabasa niya an mga literatura kan Mga Estudyante sa Bibliya asin kan makiiba na siya sa sainda. Kan 1914, nabawtismuhan siya sa edad na 17. Kasagsagan kaidto kan Giyera Mundiyal I, asin ipinaapod siya para magsuldados. Pero huling nagsayuma siya, iprineso siya nin sampulong bulan sa Kingston Penitentiary sa Ontario, Canada. Pagkatapos siyang paluwason sa presuhan, naglaog siya sa bilog na panahon na paglilingkod bilang sarong colporteur (payunir).\nKan 1926, nagpakasal siya ki Hazel Wilkinson na an ina nagin lingkod ni Jehova kan taon 1908. Namundag ako kan Abril 24, 1931; apat kaming magturugang, ako an ikaduwa. Nagin panginot sa pamilya mi an pagsamba ki Jehova, saka huling hararom an paggalang ni Tatay sa Bibliya, nagin mahalagang marhay man para sa samo an Tataramon nin Diyos. Regular kaming naghaharong-harong bilang pamilya.—Gibo 20:20.\nNAGDANAY KAMING NEUTRAL ASIN PAYUNIR AROG NI TATAY\nNagpuon an Giyera Mundiyal II kan 1939, asin kan suminunod na taon, an gibuhon kan Mga Saksi ni Jehova ipinagbawal sa Canada. May nasyonalistikong mga seremonya sa classroom kan mga pampublikong eskuwelahan, arog kan pagsaludo sa bandera asin pagkanta kan national anthem. Sa parati, ako saka an sakong matuang tugang na si Dorothy, tinutugutan na magluwas kan maestra mi sa panahon kan mga seremonyang iyan. Pero, nabigla ako kan sarong aldaw, ipinasupog ako kan maestra ko kan sabihon niyang matalaw daa ako. Pagkatapos kan klase, dinaguso ako kan nagkapira sa mga kaklase ko asin natumba ako. Pero, napakusog pa lugod kaiyan an determinasyon kong ‘sunudon an Diyos bilang tagapamahala imbes na an mga tawo.’—Gibo 5:29.\nKan Hulyo 1942, kan ako 11 anyos, nabawtismuhan ako sa sarong tangke nin tubig na ginagamit sa sarong atamanan nin hayop. Pirmi kong inaaprobetsaran an mga bakasyon sa eskuwelahan para makapag-vacation payunir (ngunyan inaapod na auxiliary payunir). Sa laog nin sarong taon, nag-iba ako sa tulo pang brother para maghulit sa mga lugar sa amihanan na parte kan Ontario na mayo pang naghuhulit na kongregasyon. Paratroso an kadaklan na nakaistar diyan.\nKan Mayo 1, 1949, nagin regular payunir ako. Huling may proyekto nin pagtugdok sa sangang opisina, naimbitaran akong tumabang asin nagin miyembro kan pamilyang Bethel sa Canada kan Disyembre 1. Inasignaran akong magtrabaho sa imprentahan asin nakanuod na gumamit kan flatbed press. Pambanggi an trabaho ko kaidto sa laog nin pirang semana na iniimprenta an mga tract dapit sa pagpersegir sa mga Saksi ni Jehova sa Canada.\nKan huri, mantang nagtatrabaho sa Service Department, inasignaran akong makipag-ulay sa mga payunir na naghapit sa sangang opisina bago sinda magpasiring sa Quebec tanganing duman maglingkod—sarong teritoryo na grabe an pagkontra kaidto sa satong gibuhon. An saro sa mga nagbisita iyo si Mary Zazula na taga Edmonton, Alberta. Pinalayas siya saka an matua niyang tugang na si Joe kan Ortodokso nindang mga magurang huli ta habo nindang pumundo sa pag-adal sa Bibliya. Sabay sindang nabawtismuhan kan Hunyo 1951, asin pakalihis nin anom na bulan, nagpuon sindang magpayunir. Mantang nakikipag-ulay ki Mary, napahanga ako sa kun gurano niya kanamumutan si Jehova. Sinabi ko sa sadiri, ‘Kun mayong magin kaulangan, an babaying ini an gusto kong maagom.’ Pakalihis nin siyam na bulan, ikinasal kami ni Mary kan Enero 30, 1954. Pakalihis nin sarong semana, inimbitaran kaming magsanay para sa paglilingkod sa sirkito. Asin sa suminunod na duwang taon, naglingkod kami sa sarong sirkito sa amihanan na parte kan Ontario.\nMantang mas nag-uuswag an gibuhon na paghuhulit sa bilog na kinaban, nagdadakul man an pangangaipo para sa mga misyonero. Sinabi mi na kun nakaya mi an grabeng lipot saka namok sa Canada, makakaya mi sain man kami iasignar. Kan Hulyo 1956, naggradwar kami sa ika-27 klase kan Paadalan nin Gilead. Asin kan Nobyembre kan iyo man sanang taon, yaon na kami sa bago ming asignasyon—an Brazil.\nKan mag-abot kami sa sangang opisina sa Brazil, pinunan ming mag-adal nin lengguwaheng Portuges. Pagkatapos ming manudan an simpleng mga patara-tara sa kagharong asin matuom an sarong minutong presentasyon sa magasin, inimbitaran na kami na mag-iba sa paghuhulit. Kun magpahiling nin interes an kagharong, nagbabasa kami nin mga teksto na nagpapahiling kan magigin buhay sa irarom kan Kahadian nin Diyos. Sa inot na aldaw mi sa paghuhulit, sarong babayi an atentibong nagdangog, kaya binasa ko saiya an Kapahayagan 21:3, 4—dangan bigla akong nadismayo! Dai pa ako nakaka-adjust sa mainit asin maharasahas na panahon, asin padagos iyan na nagpasakit sa sako.\nSa siyudad nin Campos kami idinestino bilang misyonero; ngunyan, igwa na duman nin 15 kongregasyon. Pero kan mag-abot kami duman, igwa sana sa siyudad nin sarong grupo asin sarong missionary home na diyan nakaistar an apat na sister: si Esther Tracy, Ramona Bauer, Luiza Schwarz, asin Lorraine Brookes (Wallen na ngunyan). An trabaho ko diyan iyo na magtabang sa paglaba saka mangua nin panggatong. Sarong Lunes na banggi, pagkatapos kan Pag-aadal sa Torrengbantayan, may dai kami inaasahan na bisita. Nakahigda an sakong agom sa sofa tanganing magpahuruhingalo mantang pinag-uulayan mi an mga ginibo mi sa aldaw na iyan. Pagbuhat niya, sarong halas an nagluwas sa irarom kan sofa kaya nagkariribok kami sagkod na nagadan ko iyan!\nPagkatapos ming mag-adal nin Portuges sa laog nin sarong taon, ninombrahan akong magin paraataman nin sirkito. Simple sana an buhay mi sa teritoryo mi—mayong kuryente, nagtuturog sa banig, saka nagbibiyahe sakay nin kabayo asin karetela. Kan magkaigwa nin kampanya nin paghuhulit sa dai pa nagigibong teritoryo, nagbiyahe kami sakay nin tren pasiring sa sarong banwaan na nasa kabukidan saka nag-arkila nin kuwarto. Pinadarahan kami kan sangang opisina nin 800 na magasin na gagamiton sa paghuhulit. Dakul na beses kaming nagpabalik-balik sa post office para hakuton an mga kahon nin magasin pasiring sa dinadagusan mi.\nKan 1962, isinagibo sa bilog na Brazil an Pang-Kahadian na Paadalan sa Pagmiministro para sa mga brother asin mga misyonera. Sa laog nin anom na bulan, inasignaran akong magbiyahe hali sa sarong paadalan pasiring sa sunod—pero dai kaibanan si Mary. Nagtukdo ako sa mga klase sa Manaus, Belém, Fortaleza, Recife, asin Salvador. Nag-organisar ako nin sarong pandistritong kumbensiyon sa bantog na opera house sa Manaus. Nag-uran nin makusog kaya naatian an inumon na tubig asin mayong mapuwestuhan na marahay na lugar para sa cafeteria kan kumbensiyon. (Kan panahon na idto, nagseserbi pa nin kakanon sa mga kumbensiyon.) Naghagad ako nin tabang sa sarong mabuot na opisyal nin militar asin inareglar niyang padarahan kami nin inumon na tubig para sa bilog na kumbensiyon saka nagsugo siya nin mga suldados tanganing magtugdok nin duwang darakulang tent para sa lutuan mi asin cafeteria.\nMantang mayo ako, naghulit si Mary sa sarong lugar nin negosyo nin mga Portuges, kun sain mayong ibang pinagkakainteresan an mga tawo kundi makaganar nin kuwarta. Mayo lamang siyang nakaulay dapit sa Bibliya, kaya nasabi niya sa ibang Bethelite, “Paistaron mo na ako maski sain, bako lang sa Portugal.” Pero dai nahaloy pagkatapos kaini, nakaresibi kami nin surat. Iniimbitaran kaming maglingkod sa Portugal! Kan panahon na iyan, bawal an satong gibuhon sa Portugal. Pero, dawa ngani kan primero nabigla si Mary, inako mi an asignasyon.\nAN ASIGNASYON MI SA PORTUGAL\nNag-abot kami sa Lisbon, Portugal kan Agosto 1964. Puntirya an mga tugang duman nin grabeng persekusyon kan secret police kan Portugal (PIDE). Huli kaini, pinagmarahay ming dai na magpasundo asin dai na makikomunikar sa mga tugang duman. Mantang hinahalat an papeles para makaistar kami sa Portugal, nag-arkila nguna kami nin kuwartong dadagusan. Kan makua mi an samong mga visa, nag-arkila na kami nin apartment. Sa katapos-tapusi, kan Enero 1965, nagkaigwa na kami nin komunikasyon sa sangang opisina. Maugmahon na aldaw nanggad idto kan makaatender kami giraray sa pagtiripon pakalihis nin limang bulan!\nNaaraman mi na aroaldaw palan rinerekisa kan mga pulis an harong kan mga tugang. Huling ipinasara an mga Kingdom Hall, sa pribadong mga harong ginigibo an mga pagtiripon kan kongregasyon. Ginatos na Saksi an dinara sa mga istasyon nin pulis tanganing usisaon. Minaltrato lalo na an mga brother huling pinipirit sinda kan mga pulis na sabihon kun sairisay an mga nagkokondukta kan mga pagtiripon. Kaya bilang proteksiyon, nakatudan na kan mga tugang na apudon an lambang saro sa pangaran, arog kan José o Paulo, bako sa apelyido. Kaya iyan man an ginibo mi.\nAn panginot na inisip mi iyo na matawan nin espirituwal na kakanon an mga tugang. Minamakinilya ni Mary sa mga stencil an mga pag-aadalan na artikulo sa Torrengbantayan asin an iba pang literatura para gumibo nin mga kopya gamit an mimeograph.\nIDINEPENSA SA KORTE AN MAUGMANG BARETA\nKan Hunyo 1966, sarong pambihirang kaso an binista sa Lisbon. Dinara sa korte an bilog na Feijó Congregation na may 49 parahayag huli sa pag-atender sa ilegal na pagtiripon sa sarong harong. Para maiandam ko sinda sa pagbista, nagbangon ako nin mga hapot sa sainda na garo ako an abogado kan ibong na lado. Aram ming madadaog kami sa kaso, pero narealisar ming dakulang pagkakataon ini para makapagpatotoo. Sa katunayan, sa panahon kan pagbista, tinapos kan abogado mi an saiyang argumento paagi sa kusog-buot na pagkotar sa sinabi ni Gamaliel kan inot na siglo. (Gibo 5:33-39) Nabareta an kaso, asin an 49 tugang niyato nasentensiyahan nin dai mababa sa 45 aldaw sagkod lima may kabangang bulan na pagkapreso. Naugma kami kan mag-ako nin pag-adal sa Bibliya an pusuan ming abogado asin bago siya magadan, nag-aatender na ini sa mga pagtiripon.\nKan Disyembre 1966, ninombrahan akong magin paraataman nin sangay asin dakul na panahon an ginamit ko sa pag-asikaso sa legal na mga bagay-bagay. Ginibo mi an gabos para maestablisar an legal na deretso kan Mga Saksi ni Jehova sa Portugal asin magkaigwa nin katalingkasan sa pagsamba. (Fil. 1:7) Sa katapos-tapusi, minidbid an legal na deretsong ini kan Disyembre 18, 1974. Hali sa world headquarters, nagbisita sa Portugal si Brother Nathan Knorr asin Brother Frederick Franz tanganing makisumaro sa kaugmahan mi sa sarong makasaysayan na pagtiripon sa Oporto asin Lisbon na uminabot sa 46,870 an kabilugan na bilang kan nag-atender.\nBinuksan ni Jehova an pinto para maihulit man an maugmang bareta sa nagkapirang isla na Portuges an lengguwahe, kaiba an Azores, Cape Verde, Madeira, asin São Tomé and Príncipe. Huli sa pag-uswag kan gibuhon, kinaipuhan an mas dakulang sangang opisina. Natapos an pagtugdok kaiyan kan Abril 23, 1988, asin si Brother Milton Henschel an nagtao kan pahayag sa dedikasyon na 45,522 an nag-atender. Nakakaugmang makaibanan sa makasaysayan na okasyon na iyan an 20 dating naglingkod bilang misyonero sa Portugal.\nNAKINABANG KAMI SA MGA HALIMBAWA NIN KAIMBUDAN\nSa pag-agi nin panahon, dakul kaming nanudan sa pakikiasosyar sa maimbod na mga tugang. Halimbawa, nakanuod ako nin mahalagang leksiyon kan nagtabang ako ki Brother Theodore Jaracz sa sarong pagdalaw sa sona. Napapaatubang sa sarong dakulang problema an dinalaw na sangay, asin ginibo na kan Komite kan Sangay an gabos nindang makakaya para masolusyunan iyan. Tanganing mapamugtak an buot ninda, sinabi ni Brother Jaracz: “Ngunyan tawan ta na nin pagkakataon an banal na espiritu na iyo na man an magtrabaho.” Dai ko man malilingawan an sinabi ni Brother Franz kan magbisita kami ni Mary sa Brooklyn nagkapirang dekada na an nakaagi. Bago magsuruwayan kan bangging idto, hinapot si Brother Franz kun ano an masasabi niya sa dakul na taon niyang paglilingkod ki Jehova. An sabi niya: “An masasabi ko: Magdanay sa nahihiling na organisasyon ni Jehova maski ano man an mangyari. Iyo sana ini an organisasyon na nag-uutob kan pagbuot na itinao ni Jesus sa saiyang mga disipulo—an paghulit kan maugmang bareta kan Kahadian nin Diyos!”\nAn gibuhon na ini an nagpapaugmang marhay sa samo ni Mary. Dai mi man malilingawan an mga eksperyensiya mi sa mga pagdalaw sa sona. Nagtao ini sa samo nin oportunidad na ipahiling an pagpapahalaga mi sa maimbod na paglilingkod kan mga hoben saka mga may edad na, asin na pakusugon sinda na magpadagos sa saindang espesyal na pribilehiyo nin paglilingkod ki Jehova.\nNaglihis an mga taon, asin 80 anyos na kami ni Mary. Dakul nang hilang an minamati ni Mary. (2 Cor. 12:9) Pero, huli sa mga pagbalong ini, mas napakusog an samong pagtubod asin an determinasyon ming magdanay na maimbod. Pag binabalikan mi an dakul na taon na paglilingkod ki Jehova, masasabi ming talagang naeksperyensiyahan mi an daing kapantay na kabuutan ni Jehova sa kadakul-dakul na paagi. *\n^ par. 29 Mantang pinepreparar an artikulong ini para ipublikar, nagadan si Douglas Guest na maimbod ki Jehova kan Oktubre 25, 2015.\nAn Bilog na Panahon na Ministeryo—Kun Sain Ako Dinara Kaiyan


Historya kan Tsina - Wikipedia\nHistorya kan Tsina\n(Pinagbalikwat gikan sa Historya kanTsina)\nAn teritoryo kan Tsina sa iba-ibang panahon\nAn sibilisasyon kan Tsina sinasabing naggikan sa magkapirang sentrong rehiyonal sa mga wadi kan Salog Giyaw (Yellow River) asin sa Salog Yangtze kan Neolitikong era, pero an Salog Giyaw iyo an saboot Kuna kan Sibilisayon kan Kaiintsikan. An nakatalang historya kan Tsina masusumpongan mas amay pa sa Dinastiyang Shang (c. 1700 - 1046 BC), dawa totoo an mga soanoy na tekstong historiko siring kan Rekord kan Dakulang Historyador (ca. 100 BC) asin an Mga Antigong Guhit sa Kawayan (Bamboo Annals) nakikiasusangan na igwang Dinastiyang Xia bago an Shang. Mga tu'lang sa orakulo na may mga antigong kinalingking na surat-Intsik kan panahon kan Dinastiyang Shang napetsahan na, kan pig-carbon dating, natongod sa kaamayi kan 1500 BC. An ginikanan kan presenteng kulturang Intsik, an literatura asin pilosopiya kaini, nagtuhaw asin nagtalubo durante kan Dinastiyang Zhou 1045-256 BGC).\nAn Dinastiyang Zhou nagpoon magkobkob sa eksternal asin internal na presyon kan ika-8 siglo BC, asin an kahadean nangyaring magsiriblag sa saradit na mga estado, poon kan Tigburakan asin Tigtarataan na Periodo (Spring asin Autumn Period) asin namuk'kad na husto kan Periodo nin Pagdiringkilan kan mga Estado. Iyo ini an magkapirang panahon na bagsak an estado sa historya kan Tsina, na an ehemplo ngane kani iyo an dai pa sana nahaloy na gera sibil sa Tsina.\nSa pag'ultan kan mga era nin dakulon na kahadean asin wardlordism. an mga dinstiyang Intsik- o mga republika kun baga- iyo mansana an nagkontrol kan enterong kahiwasan kan Tsina na dai diyan ka-rapot an Xinjiang asin Tibet pero sa ibang era o panahon, kaiba na diyan an presenteng panahon, na nakokontrol ninda an Xinjiang asin Tibet. An praktis na ini nagpoon sa dinastiyang Qin. Kan 221 BC, si Qin Shi Huang nabonyog an manlaenlaen na nagdidiringkilan na mga kahaean asin gibo kaini siya an enot nakatogdas nin Imperyong Intsik. An mga nagsurunod pang mga dinastiya sa historya kan Tsina nagkaag asin nagpawarak kan mga sistemang burokratiko na nagtaong kakayahan sa emperador na direktang makontrol an saiyang mga mahihiwas na teritoryo.\nAn pana'naw na ordinaryo sa historya nin Intsik iyo na magkaribay-ribay an pagkaburonyog sa pulitika asin pagkawatakwatak kaini. Kun minsan an Tsina man an nasasakop kan mga tauhan sa Inner Asia na an kultura kaini daing liban nahihigop asin nasasakop kan kulturang Han. An mga impluensyang kultural asin pulitikal gikan sa manlaenlaen na parte kan Asya, na dara kan sunodsunod na sulog nin imigrasyon, pagpahiwas asin asimilisasyon kultural iyo na an nagin kaparte nanggad kan modernong kultura kan Tsina.\nChinese Database by Academia Sinica Plantilya:Zh icon\nManuscript and Graphics Database by Academia Sinica Plantilya:Zh icon\nPinaghugot gikan sa "https://bcl.wikipedia.org/w/index.php?title=Historya_kan_Tsina&oldid=195284"\nHuring pigliwat an pahinang ini kan 2 Setyembre 2020, alas 12:20.


Pito na sa Bicol: Ika-5 caso sa Covid-19 na irehistro sa Naga\nNagrarahay na an sarong treinta años na babae sa Ciudad nin Naga na nagpositivo sa coronavirus disease (Covid-19) na inako sa quarantine facility kan Bicol Medical Center (BMC) na nagdara sa ika-limang caso sa Bicol.\nSi Dr. Jose Manuel Rañola, jefe kan Infectious Disease Department kan BMC nagpahayag sa entrevista kan media na pasiring na sa recovery an pasyente.\nEnot nang sinabi kan Department of Health (DOH) sa Bicol na igwa nang tolong caso sa Covid- 19 sa Albay asin saro sa Camarines Sur.\nAn ika-anom 60 años may travel history taga digdi sa Camarines Sur alagad dai sinabi kan DOH Bicol asin an ika-pito nag-eddad 63 años naka-confined sa BRTTH sa Albay.\nSi Alcalde Nelson Legacion kan Ciudad nin Naga iyo an nagkumfirmar kan Lunes na banggui (Marso 30) sa paagi kan online announcement na igwa nang sarong caso sa Covid-19 sa ciudad na residente kan Sister Therese Subdivision, barangay Concepcion Pequeña.\nAn pasyente naaraman ni Legacion sa opisina rehiyonal kan DOH bako sa BMC na nagpahayag nin pagtuyaw sa hospital kan gobierno huli ta dai pinaabot tolos sa City Health Office sa rason na igwang policia an BMC sa physician-patient privilege.\nAlagad an problema sa coordinasyon sa kan BMC asin City Hall naresolberan sa paagi kan asegurasyon kan hospital na regular na nindang ipapaabot an listahan kan mga Patient Under Investigation (PUM) sa City Health Office.\nSinabi kan jefe ejecutivo an pasyente nakaabot sa Filipinas hali sa Dubai, UAE kan Enero 30 alagad antes nagpuli sa Naga nagpasiring muna sa Ciudad nin Caloocan.\nKan Marso 4, alas 9:00 nin banggui naglunad sa Isarog Bus asin nakaabot papuli sa Naga kan Marso 5, na nagbisita sa saiyang lolahon sa Sister Therese Subdivision.\nAlagad kan Marso 8, an pasyente liwat naman nagviaje na nakaabot sa Resthouse sa Albay gamit an sarong pribadong van, sabi pa ni Legacion.\nAn pasyente nakamate nin kalintura asin nadidipisilan nin paghangos asin nagpa-check up sa sarong doktor sa Bicol Cardiovascular Diagnostic Cooperative (BCDC) antes nagpa-confined sa BMC.\nHuli kan saiyang sintomas asin igwa pang travel history nagpakua nin sample sa paagi kan nasopharyngeal swabbing na dinara sa Research Institute for Tropical Medicine asin dagos nang nagpa-confined sa BMC.\nSa ngonian an Sister Therese Subdivision an estricto nang pinapasunod an lockdown, contact tracing sagcod nagconducir na nin disinfection sa residente kan pasyente asin sa posibleng pigdumanan kaini asin si pag-iriba sa harong yaon na sa 14 diyas sa cuarintina. (dpa)


Bicol!ano?: Graduacion 2014\nHirilingan kita sa Four Pillars! Graduacion na naman caya.\nPagcalihis nin nagcacapirang taon can pag-graduar sa haiskul asin collegio, guiraray an pagtitiripon guigibohon sa cun saen familiar an cagabsan. An nagtitindog na simbolo can Ateneo de Naga University sagcod ngonian iyo an Four Pillars.\nPagcarico nin Ateneo Avenue, harayo pa lang hiling-hiling na an Four Pillars mantang padangadang sa main entrance can universidad. Cun igua man na lugar na cun saen an cada batch can Ateneo aram asin familiar, mayo macacanigar sa lugar na Four Pillars na dae ninda aram ini.\nTaon man an bilangon, an Four Pillars orgullong nakatindog nagmamasid sa pasiring-paduman can mga atenista. Ini an testigo can pagtalubo can mga caakian can naglaog sa Ateneo asin maluwas sa Ateneo na lalaki asin babae para sa ibang tawo.\nNgonian an ibang mga alumni, nagbaralican para mag-atendir nin graduacion can saindang aki, tugang, sobreno o sobrena, kapartidario, amigo o amiga, kataid, o cabarangay. Dae malingaoan na sa siring na occasion sindan man nag-agui.\nAn graduacion occasion para magtiripon an familia. An honra na nacua can miembro nin familia, honra man can magurang, tugang, partidario, amigo o amiga, magin can mga cabarangay.\nInin man an opportunidad para bistohon an mga maestro asin maestra na nagpursige na magtucdo misqui ngani an mga estudiante deficil tucduan por dahil sa manlaen-laen na rason. Misqui ngani taon-taon may graduacion, cada pagmarcha can mga estudiante sa entablado nagdadara nin daculang trauiomfo sa mga pagsakit asin sacrificio nin pagtucdo.\nIni man an huring paghilingan bilang sarong clase o batch can mga magraduar. Pagcatapos can graduacion, an Four Pillars padagos na nakatindog sa pagluas can mga bagong graduate sa "gate" dara an experiencia asin kaaraman para sa ica-oorgullo can cahadean nin Dios ta iyo man ini an nangengenotan sa gabos sa puso asin isip nin cada Atenista.\nLabels: 2014, ateneo de naga university, Four Pillars, graduacion\nTiradauno July 2, 2014 at 11:22 PM\nUI team stages reparative surgery on 87 kids in ‘Operation Taghoy’


Nagsisinutil sa towing ordinance pig-uusip sa paagi nin telepono\nTowing Team pinangenotan ni PSO Chief Renne Gumba (ika-anom hali sa too) kataid sa wala si Maximo Camacho, General Manager kan towing company asin si Boboy Salva kan PSO.\nAroaldaw igwang nahahatak an towing company nin mga vehiculo na nagsisinutil sa towing ordinance kan City Hall matapos punan iimplementar kan Lunes, Enero 6.\nConcerned citizens na an nagpapaabot nin sombong sa Public Safety Office (PSO) kun igwang naheheling na vehiculo na nakagaraje sa tow away zone na naresponde man tolos an towing company.\nSi Maximo Camacho, general manager kan towing company nagpahayag sa Bicol Mail na ini an nangyayari matapos saindang punan an implementasyon kan Enero 6 kan saindang hatakon an sarong SUV sa Caceres Street sagcod na saindang dinara sa impounding area sa barangay Bagumbayan Sur.\nKan Martes, Enero 7 pigrereclamo an sarong SUV harani sa Villa Caceres Hotel sa Magsaysay Avenue na nakagaraje sa pinagbabawal na lugar na tolos man pig-apod sa sainda asin ika-duwang sombong hali sa Bureau of Fire Protection na igwang ilegal na nakagaraje sa laog kan fire lane pasiring sa Bicol Medical Center.\nAn fire lane hali sa opisina kan BFP pasiring sa BMC sagcod sa kanto kan Panganiban Drive tolong taon nang tugak an implementasyon kan ordinansa alagad piglalaoman na madidiciplina an mga tsuper matapos igwa nang mahatak na SUV.\nSinabi pa ni Camacho na tolos man binabalukat kan kagsadiri an duwang SUV asin dai man agrabiado mantang aram nindang pagbalga sa ordinansa.\nSa enot na implementasyon kan Enero 6 naging presente mismo si Alcalde Nelson Legacion, PSO, representante kan LTO Naga asin Naga City Police Office.\nSi Consejal Joselito Del Rosario, padreno kan ordinansa na na-aprobaran kan panahon ni Alcalde John Bongat nagsabi an multa sa mahahatak na vehiculo nagcacantidad nin P1,000 hasta sa P1,500 asin dugang na sangatos pesos na multa cada kilometro pasiring sa impounding area. (dpa)


An Katipunan (hinayokong kan, Kataas-taasang, Kagalang-galang Katipunan ng̃ mgá Anak ng̃ Bayan o, apod man KKK) sarong rebolusyunaryong pag'iriba asin kaboronyogan tinogdas kan mga Filipinong patriota na nagtutumang sa mga Kastilang mananakop sa Filipinas. An tonggong katuyohan kaini iyo an makamit an katalingkasan sa paagi nin rebolusyon. Pinundar ini kan 1892 na Andres Bonifacio, Teodoro Plata, Ladislao Diwa asin iba pa kan banggi kadto nin Hulyo 7, 1892 kan si Jose Rizal idedestierrong gayo sa Dapitan, Nagpoon ining Katipunan komo sarong hilom na pag'iriba asta nadiskubre kan 1894, asin resulta kaini inaresto si mga nangengenot na mga kaapil kan La Liga Filipina kun saen si Rizal asin si Bonifacio parehas myembro igdi.\nAn wagayway kan Katipunan\nAn Liga mayormente nagtotolod sana nin pagbabago o pagbabakle' sa palakaw kan gobyerno alagad kan nahiling ni Bonifacio na mayong kaaabtan an matoninong na paghohorot nin reporma, igdi nakumbinsi si Bonifacio na dapat armadong pagtutumang an kaipuhan na remedyo sa nagrorôrô na sitwasyon pulitikal kan Filipinas.\nAn armadong pagtumang kan Katipunan nagpoon kan Agosto 1896. Si Rizal an binabasol na iyo an naggagatong sa rebelyon asin siya man totoo an hinihiling na lider asin nagtataong kusog boot sa pakikipagtumang sa mga Espanyol. Mala ta si Rizal nasentensyahan nin kagadanan asin pinabadil kan mga Kastila sa Bagumbayan (ngonyan Parke ni Rizal na) kan Desyembre 30, 1894. An pagkamartir logod ni Rizal iyo an nagpaagabaab sa laad nin rebolusyon asin ikinukurahaw kan mga Katipunero "Mabuhay si Dr. Jose Rizal!" sa saindang paglulusob sa laban.\nMasabi pa, an pagkadukay kan Katipunan iyo huli sa pagbuyagyag ni Teodora Patino, sarong parasurat sa Diario de Manila, sa saiyang tugang na si Honoria an manongod sa Katipunan. Pinaghorot ni Honoria an saiyang tugang na ikumpisal an bagay na ini sa pading Mariano Gil, na nagsumbong man tolos sa mga otoridad. Mala ta an mga Espanyol linusob an Diario de Manila asin kinumpiska an mga imprentahan kaini na ginagamit patagô kan Katipunan.\nMga nangengenot na kaapil kan KatipunanLiwaton\nKartilya ng Katipunan hale sa Filipiniana.net\nKartilyang Makabayan hale sa Filipiniana.net\nDraft of preliminary reading for initiation into the Katipunan (translated from the original Spanish text) hale sa Filipiniana.net\nOaths and form of initiation into the Katipunan society (translated from the original Spanish text) hale sa Filipiniana.net\nKinua sa "https://bcl.wikipedia.org/w/index.php?title=Katipunan&oldid=228354"\nLast edited on 28 Pebrero 2022, at 13:50\nHuring binago an pahinang ini kaitong 28 Pebrero 2022, alas 13:50.


Marcos 13 | Bibliya Online | New World Translation\nPAGTATAPOS KAN SISTEMA NIN MGA BAGAY (1-37)\nMga giyera, linog, grabeng gutom (8)\nIhuhulit an maugmang bareta (10)\nGrabeng kasakitan (19)\nPagdatong kan Aki nin tawo (26)\nIlustrasyon mapadapit sa puon nin higera (28-31)\nMagdanay na mapagbantay (32-37)\n13 Mantang paluwas siya sa templo, an saro sa mga disipulo niya nagsabi sa saiya: “Paratukdo, hilinga! pambihira nanggad na mga gapo asin edipisyo!” 2 Alagad, sinabi ni Jesus sa saiya: “Nahihiling mo an kahanga-hangang mga edipisyong ini? Dai nanggad digdi nin matatadang gapo sa ibabaw nin gapo; gabos iyan ibabagsak.” 3 Mantang nakatukaw siya sa Bukid nin mga Olibo na natatanaw an templo, si Pedro, Santiago, Juan, asin Andres naghapot sa saiya na daing ibang nakakadangog: 4 “Sabihon mo sa samuya, nuarin mangyayari an mga bagay na ini, asin ano an magigin tanda kan pagtatapos kan gabos na bagay na ini?” 5 Kaya nagpuon si Jesus na magsabi sa sainda: “Mag-ingat kamo na dai kamo mailagalag nin siisay man. 6 Dakul an maarabot gamit an ngaran ko, na nagsasabi, ‘Ako siya,’ asin manglalagalag nin dakul. 7 Saro pa, pag nakadangog kamo nin ribok nin mga giyera asin mga bareta manungod sa mga giyera, dai kamo mataranta; an mga bagay na ini kaipuhan na mangyari, alagad bako pa iyan an katapusan. 8 “Huli ta an nasyon makikilaban sa nasyon asin an kahadian makikilaban sa kahadian; magkakaigwa nin sunod-sunod na linog sa manlain-lain na lugar; magkakaigwa man nin grabeng gutom. An mga ini kapinunan nin mga kasakitan.* 9 “Kamo man, magin andam kamo. Dadarahon kamo nin mga tawo sa lokal na mga husgado, asin lalatiguhon kamo sa mga sinagoga saka iaatubang kamo sa mga gobernador asin mga hadi nin huli sa sako, para sa pagpatotoo sa sainda. 10 Siring man, sa gabos na nasyon, an maugmang bareta kaipuhan na ihulit nguna. 11 Asin pag dinadakop ninda kamo tanganing darahon sa husgado, dai kamo maghadit kun ano an sasabihon nindo; kundi ano man an itao sa saindo sa oras na iyan, iyan an sabihon nindo, huli ta bako kamo an nagtataram, kundi an banal na espiritu. 12 Dugang pa, itatao nin sarong tawo an saiyang tugang tanganing gadanon, asin itatao nin ama an saiyang aki tanganing gadanon, asin an mga aki matumang sa mga magurang saka itatao an mga ini tanganing gadanon. 13 Asin ikakaungis kamo nin gabos na tawo nin huli sa ngaran ko. Alagad an makatagal sagkod sa katapusan maliligtas. 14 “Minsan siring, pag an makababalding bagay na minakawsa nin pagkagaba saindong nahiling na nagtitindog sa lugar na dai dapat kaiyan tindugan (gumamit nin pakamansay an nagbabasa), panahon iyan na an mga nasa Judea magpuon nang dumulag pasiring sa kabukidan. 15 An tawong nasa bubungan nin harong dai na magbaba ni maglaog tanganing magkua nin ano man sa saiyang harong; 16 asin an tawong nasa uma dai na magbalik sa mga bagay na nasa harong tanganing kuanon an saiyang pang-ibabaw na bado. 17 Hirak man kan mga bados asin kan mga nagpapasuso sa mga aldaw na iyan! 18 Padagos na ipamibi na dai iyan mangyari sa panahon nin tiglipot; 19 huli ta an mga aldaw na iyan magigin mga aldaw nin grabeng kasakitan* na dai pang kaagid na nangyari puon sa kapinunan kan kinaban na linalang nin Diyos sagkod sa panahon na iyan, asin dai na giraray mangyayari. 20 Sa katunayan, kun dai pahaliputon ni Jehova* an mga aldaw, mayong laman na makakaligtas. Alagad huli sa mga pinili niya, pinahalipot niya an mga aldaw. 21 “Siring man, kun may siisay man na magsabi sa saindo, ‘Hilinga! Yaon digdi an Cristo,’ o, ‘Hilinga! Yaon siya duman,’ dai nindo iyan pagtubudon. 22 Huli ta maralataw an mga bakong tunay na Cristo saka mga bakong tunay na propeta asin magibo sinda nin mga tanda saka ngangalásan tanganing ilagalag, kun posible, an mga pinili. 23 Kaya mag-ingat kamo. Sinabi ko na sa saindo nin patiinot an gabos na bagay. 24 “Alagad sa mga aldaw na iyan, pagkatapos kan grabeng kasakitan na idto, an aldaw* mádiklom, asin an bulan dai matao kan liwanag kaiyan, 25 asin an mga bituon magkakahurulog hali sa langit, saka an mga puwersa na nasa kalangitan magkakataranyog. 26 Dangan mahihiling ninda an Aki nin tawo na minadatong na nasa mga panganuron asin may dakulang kapangyarihan saka kamurawayan. 27 Asin isusugo niya an mga anghel saka titiripunon niya an saiyang mga pinili hali sa apat na direksiyon,* magpuon sa puro kan daga sagkod sa puro kan kalangitan. 28 “Ngunyan makanuod kamo sa ilustrasyon na ini manungod sa puon nin higera: Pag an mga sanga kaiyan tumubo na asin mag-ugbos na, aram nindong harani na an tig-init. 29 Siring man, pag nahiling nindong nangyayari na an mga bagay na ini, makakasiyerto nanggad kamo na siya harani na asin nasa mga pintuan na. 30 Sinisigurado ko sa saindo na bago maglihis an henerasyon na ini, mangyayari nanggad an gabos na bagay na ini. 31 An langit asin daga mapapara, alagad an sakuyang mga tataramon dai nanggad mapapara. 32 “Mapadapit sa aldaw na iyan o sa oras, daing siisay man na nakakaaram, maski an mga anghel sa langit o maski an Aki, kundi an Ama. 33 Magdanay kamong mapagbantay, magdanay kamong mata, huli ta dai nindo aram kun nuarin an itinalaan na panahon. 34 Nakakaagid iyan sa sarong tawo na nagbiyahe pasiring sa ibang nasyon, na binayaan an saiyang harong saka ipinamahala iyan sa mga uripon niya, na tinatawan an kada saro kan trabaho kaini, asin nagtugon sa parabantay sa pinto na magdanay na mapagbantay. 35 Kun siring, magdanay kamong mapagbantay, huli ta dai nindo aram kun nuarin maabot an kagharong, kun baga iyan sa banggi o sa matanga o sa maagahon* o sa amay na aga, 36 tanganing pag bigla siyang umabot, dai niya kamo maabutan na nagtuturog. 37 An sinasabi ko sa saindo, sinasabi ko sa gabos: Magdanay kamong mapagbantay.”\n^ Sa literal, “sa pagturaok kan manok.”


Zoroastrianismo - Wikipedia\nAn Zoroastrianismo (Ingles: Zoroastrianism) na inaapod man na Mazdaismo asin Magianismo iyo sarong relihiyong base sa mga katukduan kan propetang si Zoroaster na bistado man bilang Zarathustra sa Avestan. Ini iyo nagligad na saro sa pinakadakulang mga relihiyon.\nAn Faravahar iyo sarong simbolo na piggagamit sa pagsignipika kan relihiyong Zoroastrianismo.\nIni iyo pigtutubudang na itinogdas kaidtong mga panahong bago an ika-6 na siglo BCE sa subangang parte kan Dakulang Iran. Sa Zoroastrianismo, an kagmoknang si Ahura Mazda iyo purong mabuot asin mayong karautan na naghahale sa saiya. Kaya sa Zoroastrianismo, an kabuotan asin karautan iyo may duwang mga ginikanan na iyo an maraot (druj) na mawot na gabaon an pigmokna ni Mazda (asha) asin ang mabuot iyo mawot na i-mantinir ini.\n2.1 Mga doktrina manungod sa kagadanan asin kalag\n2.2 Mga doktrinang milenyal\nAng Zoroastrianismo iyo itinogdas kan Propetang si Zoroaster (o Zarathustra) sa suanoy na Iran. An eksaktong petsa kan pagkakatogdas kaini ni Zoroaster iyo dae masiguro. An mga klasikong parasurat arug ni Plutarch iyo nagrekomenda nin petsa bago an 6000 BCE. An mga petsang pigrekomenda sa manlainlaing mga panitikang pang-skolar iyo magkakaiba sa tahaw kan 1800 BCE asin 600 BCE. An taramong Lumang Avestan kan mga gathas na pigtutubudang mismong isinurat ni Zoroaster iyo napakaharani sa Sanskrit nin rigveda na nagrekomenda nin petsa na pig-eestima puon 1400 BCE.\nSi Zoroaster iyo ipinangaki sa Bactria asin ikatolo sa limang magturugang na lalake. Siya iyo nagin saserdote asin daa nagpahiling nin sarong talento sa pag-aataman sa mga tawo asin baka. An buhay ni Zoroaster iyo nabago kan siya iyo pigtawan nin diyos na si Ahura Mazda nin sarong bisyon. An sarong espiritong nagngangarang "Mabuot na Isipan" iyo nagpahiling sa saiya asin pig-sugo siyang skontrahon an mga alay na madugo nin mga tradisyonal na kulto kan Irani asin magtabang sa mga pobre. Si Zoroaster iyo nagpuon magtukdo na may sarong supremang diyos na "tatao na kagurangnan" na si Ahura Mazda na kagmokna kan kinaban, katawohan, asin gabos nin mga marhay na bagay digdi sa paagi kan banal na espiritong si Spenta Mainyu. An natatadang uniberso iyo pigmokna kan iba pang mga anom na espirito na Amesha Spenta (mga banal na imortal). Mientras, an karahayan kan makapitong piglalang na ini iyo pigbabantaan kan "An Kahambogan". An mga espiritong marhay asin marhay iyo naglalaban-laban asin an katawohan iyo kaipuhang sumuporta sa mga marhay na espirito tangarig maparikas an dae malalaomang trayumpo kan karahayan.\nAn impresadong aspeto kan katukduan ni Zarathusta an saiyang paggamit nin mga espesyal na taramon tangarig isaladawan an mga demonyo. An mga pangaran kaini iyo impresado arug kan mga taramon hale sa rigveda kan India. Itinukdo ni Zoroaster na responsable kan sarong paratubod na magrani ki Ahura Mazda na posible sa paagi nin paglikay sa mga kahambogan, pagtabang sa pobre, pirang mga klase nin alay, an kulto nin kalayo, asin iba pa. Pigbalaan ni Zoroaster an mga tawo na may Huring Paghuhukom kung sain an mga amigo kan "An Kahambogan" iyo hahatulan sa impyerno asin an mga banal iyo makakalaog sa langit. An bagong katukduang ini iyo nagkawsa nin iriwal sa tahaw ni Zoroaster asin mga saserdote kan diyos na si Mithra. Garo baga nagkaigwa nin pirang mga labanan asin si Zoroaster iyo napiritang maghale sa saiyang nasyun. Maski an saiyang pamilya iyo dae nagtabang sa saiya.\nSegun sa tradisyon, kan nag-abot si Zoroaster sa korte ni Vishtaspa, siya iyo nakakua nin pagkontra hale sa mga kayag asin karab na saiyang pigkontra sa sarong dakulang asemblea. Si Zoroaster iyo nagin matrayumpo sa mga ini pagkatapos kan tolong aldaw nin pakikipagdebate. Siya iyo pigraotang puri kan saiyang mga kaiwal ki Vishtaspa na nagpakulong naman sa saiya. Sa kulungan, pinarahay ni Zoroaster an saro sa paboritong kabayo ni Vishtaspa na naparalisa asin si Vishtapa asin an saiyang korte iyo naakay sa mga katukduan ni Zoroaster. An mga katukduan ni Zoroaster iyo makusog na dualistiko asin an paratubod iyo may pagpipilian sa tahaw kan marhay asin maraot. An Zoroastrianismo an saro sa mga enot na relihiyon kan kinaban na nag-iimplementa nin etika sa mga paratubod kaini.\nAn Zoroastriano na Atash Behram kan Yazd, Iran.\nAn mga Zoroastriano iyo nagtutubod na may sarong pangkagabsan asin transendenteng diyos na si Ahura Mazda. Siya an sarong dae namoknang kagmokna na an gabos na pagsamba iyo huring pigtutukdo. An pigmokna ni Ahura Mazda na ebidente bilang asha, katotoohan asin karahayan an pagkontra sa kariribukan na ebidente bilang druj, kahambogan, asin kawarang karahayan. An nagresultang iriwal iyo damay an bilog na uniberso kaiba an katawohan na may aktibong papel na pigagampanan sa iriwal. An Zoroastrianismo iyo nagheheras na an aktibong partisipasyon sa buhay sa paagi nin mga marhay na gibo iyo kaipuhan tangarig masiguro an kaogmahan asin malikayan an karibukan. An aktibong partisipasyon iyo sarong sentral na elemento sa konsepto ni Zoroaster nin talingkas na kabuotan asin pigsasarayo kan Zoroastrianismo an gabos na mga porma nin monastisismo.\nMga doktrina manungod sa kagadanan asin kalagLiwaton\nSegun sa tradisyong Zoroastriano, pagkatapos magadan kan hawak, an hawak iyo mantinifo sa kinabang ini nin tolong aldaw asin tolong banggi sa pag-aataman nin Sraosha na saro sa mga Yazata o anghel. Sa panahong ini, an mga pangadyi iyo pigsasabi asin an mga ritwal iyo isinasagibo tangarig masiguro an sarong ligtas na pagpasiring kan kalag sa sakop na espiritwal. Sa bukang-liwayway kan ikaapat na aldaw nin kagadanan, an espirito iyo pigtutubudang nagbalyo sa balyong kinaban kun sain iyo uminabot ini sa alegorikal na Tulay na Chinvat. Sa tulay na Chinvat, an kalag iyo nagtatagpo sa sarong daraga na representante kan gabos nin mga marhay na gibo asin isipan kan nagligad na buhay. Kun an kalag iyo nabuhay nin matanos, an daraga iyo malutaw sa sarong magayon na porma. Kun dae iyo sarong makanos na bruha. An ladawang ini iyo kumokompronta sa kalag asin pigbibisto kan kalag na an ladawan an representante kan mga sadiri kaining aksyon asin kaya iyo naghahatol sa sadiri kaini na aram kun ini iyo kadapat-dapat na magbalyo sa tulay sa balyong buhay o magbalik sa kinaban tangarig makanuod nin mga dugang na adal. Sa sarong pagheras, pagkatapos matagpo nin kalag an sadiri kaining ladawan, ini iyo nag-aatubang sa sarong makalangit nin tribunal kun sain an hustisya kan diyos iyo pigtatao. An mga marhay na kalag iyo nagpapasiring sa langit na inaapod na Vahishta Ahu asin an mga maraot na kalag iyo ipinapadara sa impyerno na inaapod na Achista Ahu.\nMga doktrinang milenyalLiwaton\nAng obheto kan pag-abot ni Zoroaster sa kinaban asin an obheto kan saiyang mga katukduan iyo an paggabay sa tawo na magpili nin tama na darahon ini sa dalan nin paliwanag tangarig maabot an huring kasakdalan. An kasakdalan na ini iyo maabot sa pagtogdas kan Marhay na Kahadean (Avesta, "Vohu Khshathra"), an pinapangarap na Kahadean (Avesta, "Khshathra Vairya"), o an Kahadean nin Pagmamawot (Avesta, "Khshathra Ishtōish"). Kapag nangyari na ini, an kinaban iyo giraray babaguhon (Avesta, "Ahūm Frashem Kar"; o "Frashōkereti"). An sarong huring laban sa paagi nin mga kapangyarihan kan mabuot asin maraot iyo mangyayari. Si Ahriman asin an saiyang mga hosto ay madadaog asin an karahayan iyo maghahadeng suprema. ("Yasht," xix. 89-93; Bundahis, xxx. 1–33). An pag-abot kan Mesiyas (Saoshyant) iyo iibahan nin liwat na pagkabuhay o resureksiyon kan mga nagadan asin an pangkagabsan na paghatol sa kinaban na talingkas hale sa maraot.\nAn mga turista asin pagsusulo nin kalayo sa templong Zoroastriano sa Yazd, Iran\nAn Zoroastrianismo an saro sa pinakagurang na relihiyong monoteistiko sa historya. An Zoroastrianismo ang pigbibistong kan kadaklan na an pinakagurang na relihiyong monoteistiko. An presenteng mga bilang kan mga Zoroastriano sa ngunyan iyo ineestima puon mga 125,000 hasta 300,000.\nPorsyento kan populasyon\nMga nasyung Golpong Persiko (Persian Gulf) 2,200 0.005\nKabilogan 137,400 -\nPinaghugot gikan sa "https://bcl.wikipedia.org/w/index.php?title=Zoroastrianismo&oldid=199478"\nLast edited on 6 Desyembre 2020, at 14:01\nHuring pigliwat an pahinang ini kan 6 Desyembre 2020, alas 14:01.